Laboral Kutxa - Wikipedia, entziklopedia askea.\nLaboral Kutxa kreditu kooperatiba bat da, finantza-erakunde biren fusioaren emaitza: Caja Laboral Sociedad Cooperativa de Crédito batetik (Caja Laboral edo Euskadiko Kutxa izenez ezaguna) eta Ipar Kutxa Rural Sociedad Cooperativa de Crédito (edo Ipar Kutxa). Fusioaren egitasmoa 2012ko martxoan jakinarazi zen, eta urte bereko azaroan gauzatu. Hala ere, erakunde berriaren izena ez zen 2013ko apiril arte aurkeztu.\n1.1 Caja Laboral - Euskadiko Kutxa\n3 Datu ekonomikoak\n6 Marketing eta Komunikazio alorrak\n8 Erreferentzia bibliografikoak\nCaja Laboral - Euskadiko Kutxa[aldatu | aldatu iturburu kodea]\nLaboral Kutxaren bulego nagusiak, Arrasaten\nCaja Laboral - Euskadiko Kutxa 1959an sortu zen, jendartean aurrezkirako joera bultzatu eta baliabide ekonomiko horiek Jose Maria Arizmendiarrietak sustatutako enpresa kooperatiboetara bideratzeko. Arizmendiarrieta apaiz gisa iritsi zen Arrasatera 1941ean eta handik urte gutxira, demokratikoki antolatutako eskola profesionala sortu zuen, Debagoienako gazteentzat (gaur Mondragon Goi Eskola Politeknikoa). Berehala, eskola horretako bost ikaslek ULGOR sortu zuten (egungo Fagor Electrodomésticos), berogailuak egiteko kooperatiba txikia eta momentu horretan Mondragon Korporazioaren lehen hazia jarri zuten. Berehala sortuko ziren Funcor (egungo Fagor Ederlan), Arrasate (egungo Fagor Arrasate) eta San Jose Kontsumo Kooperatiba (gaur egun Eroskiren parte da). Enpresa horiek sortu zuten Euskadiko Kutxa.\nMondragon Korporazioaren sorreran ez ezik, haren bilakaeran ere berebiziko garrantzia izan zuen Euskadiko Kutxa. Bere Enpresa Dibisioa enpresa askoren hazitegi bilakatu zen eta 1970eko hamarkadan, Mondragon Taldearen etekinen kapitalizazioa sustatu zuen eta desindustrializazioak zein 1973 eta 1979ko energia-krisialdiek astindutako kooperatibei kreditu bigunak eman zizkien. Euskal Herrian langabezia tasa %20tik gora zegoen garaian, Euskadiko Kutxa “libreta edo maleta” goiburua erabili zuen, behartutako migraziora ez jotzeko aurrezkiaren garrantzia azpimarratuz.\nKreditu kooperatiba izateaz gain, langileen kooperatiba zenez, beharginek enpresan parte hartzeko eskubidea eta betebeharra zuten Euskadiko Kutxan, kooperatibak berak erabakitako organoen bidez. Ipar Kutxarekin bategiteko unean Euskadiko Kutxa Mondragon Korporazioaren Finantza Alorrean integratuta zegoen eta 1.887 langile zituen, 21.536 miloi eurotako aktiboa, 1.200.000 bezero eta 367 bulego Euskal Autonomia Erkidegoan, Nafarroako Foru Erkidegoan, Aragoin, Errioxan, Gaztela eta Leonen, Kantabrian, Asturiasen eta Madrilen.\nEuropan, Euskadiko Kutxa izan zen kudeaketaren kalitatea saritzen duen Urrezko ‘Q’ izendapena jaso zuen lehen finantza erakundean. Gainera Lan Arriskuen Prebentzioaren alorrean OHSAS 18001 izendapena jaso zuen, osasunaren eta lan segurtasunaren alorrean ezarritako araubideei esker. Konpromiso etikoak ere hartu zituen nazioartean, besteak beste, 2006an Nazio Batuen Erakundearen Mundu Mailako Hitzarmena sinatu zuen. Hitzarmen horretan agertzen diren konpromisoen bilakaera urtero agertzen zen erakundearen Gizarte Erantzukizun Korporatiboaren txostenean.\nIpar Kutxa[aldatu | aldatu iturburu kodea]\n1985. urteko udazkenean sortu zen Bilbon Caja Rural Provincial de Vizcaya izenekoa, Bizkaiko abeltzainen kooperatiba bik bultzatuta, batik bat. Beyena zen lehena, esnearen sektoreko abeltzainak biltzen zituena. Haren bulegoetan hasi zen finantza-erakundea lanean, hain zuzen. Bigarrena, aldiz, Uteco, nekazarien kooperatiba zen. 1980. urtean erakundeak izena aldatu zuen eta Caja Rural Provincial de Vizcaya, Sdad. Coop. Cto. Ltda deitzera pasatu zen. Gorabehera ekonomikoak pasa zituen tarte horretan, Beyenak zituen arazo ekonomikoek bultzatuta, baina Espainiako Bankuaren esku hartzearen ondotik kaudimena berreskuratu zuen. Orduan bilakatu zen Baserritarren Kutxa (gaztelaniaz Caja Rural Vasca) eta orduantxe hasi zen Bizkaiatik kanpo hedatzen.\n1997. urtean berriz aldatu zuen izena (Caja Rural Vasca S. Coop de Crédito deitu zen, nahiz eta Baserritarren Kutxa marka mantendu) eta Bankoa finantza-erakundearen kontrako Eroste Eskaintza Publikoa egiten saiatu zen, arrakastarik gabe. 2003an Gipuzkoan lehen bulegoak zabaldu zituen eta Ipar Kutxa izena hartu zuen.\nBat egitearen unean, Ipar Kutxak 3.967 milioi eurotako aktiboak zituen, 87 bulego (Bizkaian eta Araban nagusiki, baina baita Gipuzkoan ere), 175.000 bezero eta 397 langile.\nFusioa[aldatu | aldatu iturburu kodea]\n2012ko martxoan Euskadiko Kutxak eta Ipar Kutxak bat egingo zirela jakinarazi zuten. Honako helburu hau aitortu zioten bat egiteari: “Aliantzaren helburua da gizarte-ekonomiako finantza-entitatearen proiektu bat indartzea, ari den merkatuei finantza-zerbitzuak eta segurtatze-zerbitzuak ematera bideratuta. Hori lortzeko, Estatuko finantza-sistemaren gaurko bankarizazio prozesuarekiko eredu alternatibo batean oinarritzeko borondatea dago”. Fusioaren ondoren sortuko zen erakundea Euskal Herriko lehen kreditu kooperatiba izango zen, Euskal Herriko hirugarren finantza-erakundea (Kutxabank eta BBVAren ondotik) eta Espainiako Estatuko bigarren kreditu kooperatiba. Erakundeen kalkuluen arabera 750.000 bezero izango zituen Euskal Autonomia Erkidegoan, 110.000 Nafarroako Foru Erkidegoan, eta 1.300.000 baino gehiago guztira.\nBat egite mailakatua egitea erabaki zuten bi erakundeek, bezeroei ahalik eta enbarazu gutxien egitearren. 2012ko martxoa eta azaroa bitartean erakunde arteko komisioak desagertu ziren, esate baterako. Langileei dagokienez, bi erakundeek aurretiko erretiroak egingo zirela jakinarazi zuten. Zerbitzu informatikoak eta bestelakoak urte eta erdian zehar joan ziren bateratzen, Caja Laboral - Ipar Kutxa izenpean, eta 2013ko apirilaren bukaeran eman zen ezagutzera marka berria: Laboral Kutxa.\n2014ko azaroaren 11ean, Fitch agentziak 'BBB+' kalifikazioa ezarri zion Laboral Kutxaren zorrari.\nDatu ekonomikoak[aldatu | aldatu iturburu kodea]\nLaboral Kutxa Euskal Herriko lehen kreditu kooperatiba da, Euskal Herriko hirugarren finantza-erakundea (Kutxabank eta BBVAren ondotik) eta Espainiako Estatuan dagoen bigarren kreditu kooperatiba. 750.000 bezero inguru ditu Euskal Autonomia Erkidegoan, 110.000 Nafarroako Foru Erkidegoan, eta 1.300.000 baino gehiago guztira. 2.500 langile ditu, 24.564 milioi euro inguruko negozioa, 650 milioi euroko gizarte-kapitala eta 1.379 milioi euroko funts propioak.\nAurreko bi erakundeak bezala, Laboral Kutxa kreditu kooperatiba da eta, beraz, kreditu-erakundeen araubidea jarraitzeaz gain, kooperatibak arautzen dituzten legeak ere jarraitu behar ditu. Funtsean horrek zera esan nahi du, edozein finantza-erakundek bezala aktibo zein pasiboekin operazioak egin ditzakeela eta bezeroei zerbitzua eman, baina bazkideen beharrak aurretik jarrita. Besteak beste, kreditu kooperatiba batek ezin ditu bere baliabideen %50a baino gehiago hirugarrenekin operazioak egitera bideratu. Eta, jakina, kooperatiba den neurrian bere langileak bazkide ere badira eta Asanblada Nagusian boto eskubidea dute.\nErakundearekin lotura estuena duten bezeroak ere bazkide izan litezke: 2013ko otsailetik aurrera 2.000 euroko gutxieneko inbertsioa egiten duten bezeroei gizarte-kapitalean parte hartzeko eta kooperatibista txiki bihurtzeko aukera zabaldu zitzaien.\nHonako pertsona hauek osatzen dute Laboral Kutxako zuzendaritza:\nPresidentea: Txomin García\nZuzendari Nagusia: Xabier Eguibar\nLaboral Kutxak 400 bulego inguru ditu, honako lurralde hauetan: Euskal Autonomia Erkidegoa, Nafarroa Garaia, Aragoi, Errioxa, Gaztela eta Leon, Kantabria, Asturiasko Printzerria eta Madril.\nMarketing eta Komunikazio alorrak[aldatu | aldatu iturburu kodea]\nHedabideen bidez egiten duen komunikazioaz gain, Laboral Kutxak bere webgunea eta haren albiste atalak zein prentsa-aretoa erabiltzen ditu bere jardueraren berri emateko. Gizarte sareetan ere badago, Twitterren eta Facebooken.\nIrudi korporatiboari dagokionez, fusioak iraun zuen urte eta erdian, Laboral Kutxak bi finantza-erakundeen izena erabili zuen (Caja Laboral Ipar Kutxa) eta haien koloreen nahasketa: Caja Laboralen gorri-morea eta Ipar Kutxaren lima-berdea. Euskadiko Kutxak urteetan giltza erabili zuen bere irudi korporatiboaren elementu nagusi, eta Ipar Kutxak, aldiz, bere izena huts-hutsean edo haren laburdurak. Laboral Kutxaren irudiak bien elementuak hartu zituen: kolore berde-lima eta gorri-morea, batetik, eta Euskadiko Kutxaren giltza, bestetik.\n↑ Euskadiko Kutxa eta Ipar Kutxa hizketaldi formalak bideratu dituzte kooperazio-proiektu komun eta bakarrean integratzeko helburuarekin\n↑ «Ipar Kutxa eta Euskadiko Kutxa, erakunde bakarrean»[Betiko hautsitako esteka], Berria, 2012-11-01.\n↑ «Laboral Kutxa izenpean batu dira Euskadiko Kutxa eta Ipar Kutxa» Argia Noiz kontsultatua: 2019-03-20.\n↑ «Euskadiko Kutxak eta Ipar Kutxak bat egitea abiatu dute»[Betiko hautsitako esteka], Berria, 2013-03-21.\n↑ «Fitch agentziak 'BBB+' kalifikazioa berretsi dio Laboral Kutxaren zorrari», Berria, 2014-11-11\n↑ Kooperatibei buruzko nazioarteko, Espainiako eta tokiko legedia\n↑ Txomin Garcia LinkedIn-en\n↑ Xabier Eguibar LinkedIn-en\n↑ Laboral Kutxaren webgune korporatiboa\n↑ Sakelako egutegiak\n↑ Markak “markatzen” gaitu\nLaboral Kutxaren webgunea\nMondragon Korporazioaren webgunea\nEuskadiko Kutxaren webgunea\nIpar Kutxaren webgunea\nMultimedia: Laboral Kutxa\nEuskal Herriko aurrezki kutxak\nOrriaren azken aldaketa: 11 martxoa 2021, 15:49.


Balio bat neurketa-unitate batetik beste neurketa-unitate batean duen baliora bihurtzen du. Sartu neurketa-unitateak zuzenean komatxo arteko testu gisa, edo erreferentzia modura. Argumentuetan zehaztutako neurketa-unitateek bat etorri behar dute onartutako unitate-ikurrekin. Kontuan izan maiuskulak/minuskulak bereizten direla. Adibidez, "newton" unitatearen ikurra "N" maiuskula da.\nCONVERT funtzioak ezagutzen dituen neurketa-unitateak 13 taldetakoak dira, ikusi behean. CONVERT funtzioak talde bateko bi unitateren arteko bihurketak gauzatuko ditu, baina ez ditu talde desberdinetako unitateen artekoak egingo.\nAurrizki bitarrak edo hamartarrak gehitu dakizkieke haiek onartzen dituzten neurketa-unitateei. Aurrizki guztien eta haien biderkatzaileen zerrenda behean ikusi daiteke.\nFuntzio hau agian ez da bateragarria kalkulu-orrien beste software batzuek dituztenekin.\nCONVERT(Zenbakia; Unitatetik; Unitatera)\nZenbakia: Bihurtuko den zenbakia.\nUnitatetik: Hasierako unitatea.\nUnitatera: Amaierako unitatea. Bi unitateek mota berekoak izan behar dute.\nUnitatetik eta Unitatera ez badira talde bereko baliozko unitateak, CONVERT funtzioak argumentu baliogabearen errore bat (Err:502) emango du.\nHemen, funtzioak -10 gradu Celsius hartu eta Fahrenheit gradu bihurtzen ditu. Emaitza 14 da. Ez dago biderkatze-erlazio sinplea tenperatura-unitateen artean, erreferentzia-puntu desberdinak erabiltzen baitira. Hortaz, kasu honetan bezala, sarrerako zenbaki negatibo batek emaitza positiboa eman dezake.\nHemen, funtzioak nazioarteko 3,5 milia hartu eta yarda bihurtzen ditu. Emaitza 6.160 izango da. Bi unitateak 'Luzera eta distantzia' taldean daude.\nHemen, funtzioak 256 gigibit hartu eta mebibyte bihurtzen ditu. Emaitza 32.768 izango da. Bi unitateak (bit-a eta byte-a) 'Informazioa' taldean daude eta aurrizki bitarrak onartzen dituzte.\nHemen, funtzioak argumentu baliogabearen errorea (Err:502) itzultzen du, bi unitateak (dina eta erg-a) talde desberdinetan ('Indarra' eta 'Energia', hurrenez hurren) baitaude.\nBehean, CONVERT funtzioak onartzen dituen neurketa-unitateen taldeak zerrendatu dira. Kontuan izan bihurketak talde berekoak diren unitateen artean soilik egin daitezkeela.\n'Aurrizkia' zutabeak adierazten du neurketa-unitate batek aurrizkiak onartzen dituen ala ez.\nZenbait neurketa-unitatek ikur bat baino gehiago onartzen dute. Onartutako unitate-ikurrak puntu eta komaz bereizita erakusten dira Unitate-ikurra zutabean.\nNazioarteko milia karratua\nItsas milia karratua\nAEBetako lur-neurketetarako akrea\nNazioarteko Lurrun-Taulako kaloria\nLuzera eta distantzia\nAEBetako lur-neurketetarako milia\nMasa eta pisua\nMasa atomiko bateratuaren unitatea\nAustraliako edalontzia (200 mililitro)\nErregistroko tonaje gordina\nHumpen-a (500 mililitro)\nNazioarteko milia kubikoa\nAustraliako middy-a (285 mililitro)\nItsas milia kubikoa\nAustraliako schooner-a (425 mililitro)\nSeiko paketea (12 litro)\nCONVERT funtzioaren wiki-orria\nTitle is: CONVERT funtzioa


Eraso matxista eta lesbofoboen aurkako elkarretaratzea egin dute Bilbon – Euskal Herriko Gay-Les Askapen Mugimendua\nYou are here: Home1 / Kategoria barik @eu2 / Eraso matxista eta lesbofoboen aurkako elkarretaratzea egin dute Bilbo...\nEuskal Herriko Emakumeen Mundu Martxak deituta, azkenaldian izandako eraso matxista eta lesbofoboak arbuiatzeko kontzentrazioa egin dute Bilbon.\nArriaga plazan egin dute elkarretaratzea. (Luis JAUREGIALTZO/ARGAZKI PRESS)\nBilboko Arriaga plazan egin dute elkarretaratzea, «indarkeria sexistari aurre egin» lelopean.\nModu horretan salatu dute, Emakumeen Mundu Martxak deituta, azkenaldian eman diren erasoak.\nUriola.eus-ek gogoratu duenez, maiatzaren 11ko astean, Deustuko lesbiana bikote baten autoan hainbat zakil marraztu zituzten.\nHorrez gain, maiatzaren 21an, 24 urteko emakumen bati eraso egin zioten Zorrotzaurren. Gizon bat ukituak egiten hasi zitzaion eta erasotzaileak bi labankada eman zizkion. Ertzaintza haren bila ari da oraindik.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2015-05-30 17:34:572015-05-30 17:34:57Eraso matxista eta lesbofoboen aurkako elkarretaratzea egin dute Bilbon


"Hemen inork ez du aukeratzen nor izango den bere auzokidea" - Gasteiz - Alea.eus\nAnakoz Amenabar 2018-02-09 12:02\nPedro Mari Manzanares, Zapateneon. / E. Anda\nManzanares-Cortes familiako kideak Gasteizera etorri zirenetik, 2016. urtean, hainbat herritarren mespretxu eta erasoak jasan behar izan dituzte. Abetxuku auzoan egin zieten jazarpenak bultzatuta alde egin zuten handik, eta Aztegietan egokitu zaien etxebizitzara gerturatu ezinik dabiltza egun, bertako auzokideen protestengatik. Bakea eta elkarbizitzarako deia berretsi du Pedro Mari Manzanaresek.\nUdalak duen aterpean bizi zarete gaur egun, ezta?\nBai, hamabost egunerako aterpea zena hamaika hilabetekoa izan da, eta denbora batez han jarraituko dugula uste dut. Ez da denboraldi luze baterako leku aproposa, egia esan, ez dago horretarako prestatuta. Uste dut eskubidea dugula behingoz bakean bizitzeko. Aski da!\nNola gogoratzen duzu Abetxuku auzoan bizitakoa?\nMingarria da. Min handia egin digute. Ez guztiek, noski; herritar batzuek bakarrik, eta hori nabarmendu nahi dut. Herritar asko atseginak dira, eta argi eta garbi esan behar dut. Uste dut lasai asko bizi daitekeela han, baina ez gaituzte bakean utzi.\nEtengabeko protestak izan dira.\nZortzi bat hilabetez izan ziren. Etxe atarian, bozgorailuetatik musika jarrita, irainekin, mehatxuekin. Eta gu, alabekin, 3 eta 6 urteko umeekin; hasieran izututa zeuden, hanketatik ebatu eta negar batean egoten ziren, baina denborarekin ohitu egin ziren, eta kanpoan esandakoak errepikatzen zituzten. Nire etsairik handienak ere ez nuke nahi nik egun bakar batean bizi izandakoa bizitzea. Anbulantzia ere etorri behar izan zen egun batean.\nHilabete horietan baten bat faltan bota zenuten? Elkarteak, politikariak...\nBai, noski. Oso erraza zen gure etxeko atea jo eta barruan bizi genuena ikustea. Gerturatzea baino ez zeukaten. Politikariei, Udaleko ordezkariei abisatu nien, eskatu nien etortzeko baina... protesta egiten ari zirenengana bai, haiengana joan ziren. Eta ijito elkarteak ere antzera, gertatzen zena ikustera ere ez ziren gerturatu. Laguntza pixka bat baino ez genuen behar, gure kontrako plataformarekin hitz egingo zuena... Orain, badirudi, pausoak ematen hasi direla eta adierazpen bat ere atera dute gure aldekoa; poztekoa da, baina gutxi iruditzen zait, ordea. Etorri, mugitu eta euren begiekin zer gertatzen den ikustea eskatzen diet.\nNola heldu dira herritarrak zuen familiaren inguruko aurreiritziak izatera?\nBilboko Pitxi guztiak etorriko zirela errepikatzen zuten, euren etxeetan sartuko ginela, ni teilatuetan nenbilela etxerik etxe... Gezur eta aurreiritziekin jendea mugiaraztea oso erraza da, eta, behin hasita, oso zaila da hori geldiaraztea. Bilbotik ere jendea etorri zen mobilizazio horietara, Ollerieta auzotik, egunkarietako argazkietan ikus daitekeen moduan. "Arrisku publikoa" ginen, antza. Eta ez gara perfektuak, gure akatsak egin ditugu, baina ez gara gaizkileak.\nAbetxukutik SOS Arrazakeria elkarteak duen bulegora joan zineten.\nHilabete eta erdi egon ginen han, inolako arazorik gabe. Erdigunean dago lokal hori, auzokide gehiagorekin inguruan, eta inolako kexarik ez da egon. Kasualitatea da? Lekuak beharrezko baldintzak betetzen ez zituelako bidali gintuzten Udaleko aterpera. Eta hamaika hilabete daramagu han, beste aukerarik gabe. Bakean bizitzeko eskubidea daukagu, ezta? Garaia da, ezta?\nAztegietan Alokabidek esleitutako etxebizitza duzue.\nOso pozik hartu genuen albistea, eta pozik joan ginen. Pixka bat urrun dago, egia esan, eta ez daukagu baliabide ekonomikorik, ez dago eskolarik, ez dendarik... baina konforme gaude tokatu zitzaigunarekin.\nEta han ere mehatxu eta protestak...\nEtxea bera txikitu egin dute, eta ikertzen ari dira; antza, inork ez daki ezer... Eskratxe gehien bizi duen pertsona naizela uste dut. Abetxukun 180 baino gehiago zenbatu genituen, eta ondoren Aztegietakoak etorri dira. Baina badira babesa adierazi diguten lagunak ere; SOS Arrazakeria taldeak, Luis Carmona bizilagunak, Ongi Etorri plataformak... Duela urtebete manifestu bat atera zuten bazterketaren kontrako borrokarekin lotutako jendearekin. Ni neu bitartekari moduan lanean izan naiz SOS Arrazakeriak elkartearekin; duela gutxi Argantzunen etxe bat okupatu zuten eta herritarrek sortu zuten iskanbila ikusita elkartearen laguntza eskatu zuten. Bitartekari moduan joan nintzen, elkarteko beste kide batzuekin batera, eurekin hitz egitera, eta laster zabaldu zuten Pitxi-ek Argantzunen etxea okupatu behar zutela, tira...\nGastezko bi alkate ohi ere agertu dira protestetan.\nAlfonso Alonso eta Javier Marotori esango nieke botoez beharrean pertsonez arduratzeko. Zorionez, azkenekoan, gaizki atera zitzaien boto-kontaketa, ezta?\nHedabideek nolako jarraipena egin dutela uste duzu?\nManipulatu besterik ez dute egin. Gauza bat esan, eta kontrakoa jarri. Bakea esan eta gerra asmatu. Eta bitartean, traktore gehiago, makil gehiago eta mehatxu gehiago... Niri oso larria iruditzen zait halako taldeak egotea hirian, diskriminaziorako "patruilak".\nArrazakeria bizi izan zenuten lehenago, Bilbon?\nBilbon ez dut inolako arazorik izan. Galdetu, bestela, han. Mundu guztiak agurtzen nau, ez dago arazorik... Baina, dudarik gabe, Pitxi izenak ospe txarra du. Otxarkoagako hilketak gertatu zirenean ere, datu bakar bat izan gabe, gure seme-alabak izan ziren susmagarri nagusiak.\nGogo gutxi izango duzue Aztegietara joateko orain?\nZergatik? Inola ere ez. Ez naute gehiegi arduratzen izan diren protestek. Nik normal agurtuko ditut, eta gaur ez bada bihar emango didate ongi-etorria. Hemen inork ez du aukeratzen nor izango den bere auzokidea. Lehenago edo beranduago etorriko dira. Historiak bakoitza bere lekuan jarriko du.\nErredakzioa 2018 ots 07 Araba\nBizikidetzaren alorrean komunikabideek duten garrantzia aztertzeko jardunaldiak izan dira Gasteizen. Bertan ateratako ondorioen berri eman digu Fel...


Hauteskunde sindikaletako hautagaia zen kaleratutako langilea berriro lanera bueltatzeko eskatu diogu Aisibiziari | LAB SINDIKATUA\nEkintza Sindikala Hauteskunde sindikaletako hautagaia zen kaleratutako langilea berriro lanera bueltatzeko eskatu diogu...\nHauteskunde sindikaletako hautagaia zen kaleratutako langilea berriro lanera bueltatzeko eskatu diogu Aisibiziari\nJoan den ostegunean, Aisibiziaren kudeaketa taldeak, EDE fundazioaren ordezkaritzarekin batera, Algortako Gaztelekuko langile bat kaleratu zuten. Ekintza honen bidez eta beste aitzaki ezberdinak erabiliz, langileen antolaketarako edozein aukera eraitsi nahi zuten, baina beren helburua haratago zihoan: lan baldintza duinen alde, beste etorkizun hobe baten bila aritu ahalko litzatekeen edonor beldurtzea. Enpresak bazekien kaleratutako langilea 3 egun beranduago burutu behar ziren hauteskunde sindikaletako hautagaia bat zela, eta bere boterea erakutsi nahi izan du bere oinarrizko eskubideen alde jarduten duen oro zer gerta dakioken ohartarazteko.\nLAB sindikatuaren aldetik gertakarien larritasuna salatu nahi dugu. Langileon oinarrizko eskubideen aurka jotzen dute gertakariok, sindikatze askearen aurka, ordezkatuak izateko eskubidearen kontra… Gure bizi baldintzak hobetzeko eta gure interesak hobeto defendatzeko ezinbestekoa da langile gisa elkartzea, gure batasuna, eta horrexegatik, hain zuzen ere, segituko dugu enpresa askoren bidegabekeriaren aurka langileen antolatzea defenditzen.\nAuzi honen larritsuna areagotzen da Aisibizia enrpesaren zeregina ezagutzeak. Getxoko Udalarentzat lanean ari da eta bertako gazteei zuzendutako zerbitzu bat eramaten du.\nProgramaren helburua gazteria garatu eta sustatzea da, baina nola izan daiteke Getxoko erreferentea gazteria sustatzeko orduan edo balore hezitzaileak sustatu, bere praktikan langile bat kaleratzen duenean ordezkari izan nahi hutsagatik eta horrela bere lankideen interesak defendatu? Ze etorkizun eskaintzen dien gazteei jarduera sindikala kriminalizatuz?\nKaleratutako langilea berriro lanera bueltatzea eskatzen diogu enpresari eta, bide batez, hauteskunde sindikalak hertsapenik gabe eta askatasun osoz burutzen utz diezagula.


Joseba Barandiaranen hilketari buruzko datuak jasotzen ditu 'Martin Villa txostenak' | Politika | Berria\nJoseba Barandiaranen hilketari buruzko datuak jasotzen ditu 'Martin Villa txostenak'\n78 Sanferminak Gogoan elkarteak iragarri du txostenean jasotako zenbait informaziok kolokan jartzen dutela kontakizun ofiziala. Errenterian Poliziak eginiko lapurreten inguruko informazioa ere biltzen du dokumentuak.\nBarandiaranen hileta, Astigarragan. / BERRIA\nElkarteak joan den astean jakinarazi zuen bere esku zegoela German Rodriguez hil zuten eguneko Martin Villa txostena, eta martxoaren 2an egingo duten agerraldi batean emango dutela abian jarriko dituzten ekinaldien berri.\nBerez, aipatu txostena hiru dokumentuk osatzen dute, orduan Nafarroako gobernadore zibila zenak izenpetuak guztiak. Horietan jasotzen dira German Rodriguezen hilketari buruzko datuak, Joseba Barandiaranen hilketari buruzkoak, eta uztailaren 14ko Errenteriako lapurreten ingurukoak.\nGerman Rodriguez hil eta hiru egunera hil zuen Poliziak Barandiaran, tiroz, hilketa salatzeko Donostian egindako mobilizazio batean, 78ko uztailaren 11n. Rodriguezen hilketa salatzeko mobilizazioak antolatu ziren Euskal Herri osoan. Donostian, esaterako, greba orokorra egin zuten, eta erantzun zabala izan zuen. Barrikadekin itxi zituzten hiriburuko kaleetako batzuk. Horietako batean zegoen Astigarragako gaztea, San Bartolome kalean. Polizia tiroka hasi zen, eta hil egin zuten. 19 urte zituen.\nHandik hiru egunera, Espainiako segurtasun indarren hainbat ibilgailu heldu ziren Errenteriara, eta erakusleiho eta etxebizitzen kontra tiroka hasi ziren. Dendetara ere sartu ziren, eta irrati, erloju eta bestelako hainbat tresna lapurtu zituzten.\nElkarteak iragarri du txostenak Errenteria, Donostia eta Iruñeko udalen esku utziko dituztela datozen egunetan, eta helaraziko dizkietela Barandiaranen eta Rodriguezen senideei ere. Aurreratu dute bertan jasotzen den informazioak "kolokan" jartzen duela orain arte zabaldu izan den "kontakizun ofiziala".\nMartxoaren 3a gerturatuz doa, eta Gasteizen ez dituzte ahaztu nola 1976 hartan Poliziak grebalarien aurka jo eta bost pertsona hil zituen, Manuel Fraga Gobernazio ministroaren eta Martin Villa sindikatuekiko harremanetarako arduradunaren aginduetara. Hala, Frankismoaren Aurkako Euskal Plataformaren eskariz eta Martin Villa epaitegietara kanpainarekin bat, Villa persona non grata izendatu du Gasteizko Udalak osoko bilkuran. Alde bozkatu dute EAJk, EH Bilduk, Ahal Duguk eta Irabazik, eta aurka PSEE-EEk eta PPk.\nFrankismoko buruzagi izandakoari hiriko ateak ixteaz gain, udalak eskatzen dio Espainiako Gobernuari utz dezala bertan behera 2015eko ministro kontseiluan onartutako akordioa eta estraditatu dezala Villa Argentinara, eta iker ditzatela frankismoan eta trantsizio garaian egindako krimenak, Villarekin berarekin lotutakoak nabarmenduz.


Auzoak ahazten dituen Bilboko Aurrekontuei EZ! – Alternatiba\nEzker abertzalea, EA eta Alternatiba alderdien Bilboko Udal taldeek 2011rako Bilboko Udal Aurrekontuei ezetz esan diete gaur goizean Udaletxearen aurrean egindako kontzentrazioan. Hirurek herritarren eta auzoen beharretan oinarritutako aurrekontu sozialak eta parte-hartaileak eskatu dituzte.\nAurrekontuak elkarrekin aztertu dituzten aipatutako alderdiek EAJk eta IUk aurkeztutako zenbakiak azken urteetan egindakoaren jarraipen hutsa direla azpimarratu dute. Orain arteko hiri eredu bera jarraitzen dela adierazi dute, “Bilbo kontsumo objektu eta kontsumorako gune bezala”, hain zuzen.\nEkonomia, ingurugiro eta zaintza krisian murgildurik egon arren, EAJk eta IUk eraikuntza eta turismoaren alde soilik egiten duen eredu desarrollista lehenesten dutela salatu dute. San Mames Barrian, Alondegian, Deustuibarran eta ekitaldi handietan neurri gabeko gastua egingo dutela azpimarratu dute.\nEAJk eta IUk bultzatzen duten turista eta kongresistentzako hiri ereduaren aurrean, ezker abertzalea, EA eta Alternatiba alderdiek “Bilbon bizi diren pertsonentzako hiria eraikitzeko apustu argia” egin dute.\nHirurek aurrekontuak inolako parte-hartzerik gabe egin direla azpimarratu nahi izan dute. “Auzoak ahazten dituen aurrekontu antisozialak dira parte-hartze ezaren ondorioaren isla”.\n2007tik Aurrekontua 12 milioi eurotan handitu den bitartean, auzoetarako diru partidak, bai herri lanak egiteko bai kultura suspertzeko, ia %50 murriztu direla aipatu dute Ezker abertzalea, EA eta Alternatiba alderdiek.\nEra berean, salatu dute aurrekontuek ez dituztela lehenesten esklusioaren aurkako borroka ezta hiritargoan positiboki eragin dezaketen inbertsioak.\nBestalde, aurrekontuen inguruan eramandako dinamika bateratua ezagutzera eman dute. Jakitera eman dute aurreko astean sindikatu, alderdi politiko, auzo elkarte zein eragile sozialekin batzartu zirela eta horren ondorioz, alegazioak elkarrekin aurkeztea eta abendurako aurrekontu partehartzaileak eta sozialagoak aldarrikatzeko mobilizazio bateratu bat egitea adostu zuten.


Miren Basaras: Astrazenecak odolbilduak zergatik eragiten dituen argitzea falta\nTxertaketa kanpainako arazoak eta kutsatzeen goranzko joera kezkagarritzat jo du Miren Basaras Euskal Herriko Unibertsitateko mikrobiologoak eta zuhurtziaren alde egin du, birusari aurre egiteko.\nMiren Basaras mikrobiologoa.\n"Oraindik goiz da" AstraZenecaren lehen dosia hartu dutenekin zer egin erabakitzeko, Miren Basaras EHUko mikrobiologoaren arabera. Europako Medikamentuen Agentzia entsegu klinikoak egiten ari da etxe ezberdinetako bi dosi hartuz gero "zer gertatzen den" argitzeko eta, Basarasek "Faktoria"n adierazi duenez, “hurrengo asteetan ikusiko ditugu emaitzak”.\nBasarasek gogorarazi du txertaketa irizpideak "ez direla berdinak" herrialde guztietan. Erresuma Batuan, esaterako, adina guztietako pertsonei eman dietela orain arte Astrazeneca txertoa eta pertsona gazteen artean izan duen eraginaz ohartuta erabaki dutela aurrerantzean 30 urtetik beherakoei ez ematea.\nAstrazenecaren txertoak odolbiduekin duen loturari buruz adierazi du "zergatik eragiten dituen argitzea" falta. Basarasen esanetan, horrkein batera argituko du EMAk datozen asteetan zer nolako eragina izan duen Astrazenecaren txertoak emakume eta gizonen artean.\nEAEko kutsatzeen gorakadari dagokionez ohartarazi du egunotako datua "Aste Santu aurrekoak" direla eta "datorren astetik aurrera" hasiko garela goranzko joera are argiagoa ikusten. Kutsatzeen gorakada ez ezik, “kezkagarri” jo du ospitaleetara eta ZIUetara geroz eta pertsona gehiago iristen ari direla.


Santurtziko Udala - Eta Derrigorrezko Hezkuntzaren ostean...\nDBHko ikasketak bukatzean, Derrigorrezko Hezkuntzako aldia bukatzen da. Zenbaitetan zalantzak sortzen dira jarraitu beharreko bideari buruz. Hemen ikasleek izan ditzaketen aukerak deskribatu eta erabakia hartzeko gomendio batzuk emango ditugu:\nLanbide Heziketako Zikloak, Arte plastiko eta diseinuko lanbide-ikasketak, erdi mailako kirol-ikasketak…\nHelduen hezkuntza iraunkorreko programetarako sarbidea, DBHko titulua lortu ezean.\nLan munduan sartzea.\nIkaslea trantsizio-unean dago, bidegurutzean. Batzuetan ez da erraza izaten nondik jo behar dugun jakitea, azken helburua ere ez delako argia. Ikasketa akademikoak aukeratzea eta etorkizuneko lanbide egokia hautatzea ez da batere erraza. Ez da arinegi aukeratu behar. Zer aukeratu argi ez badago, hobe da zentratu eta aukera guztien gaineko informazioa jaso, bai prestakuntzari begira, bai gerora izan ditzaketen lanbide-garapenei begira. Aukera bat ez da bestea baino hobea, onena ikaslearen gaitasun eta itxaropenekin egokitzea da.\nOndoko galdera lagungarria izan dakiguke: zertan ikusten dut neure burua hemendik urte batzuetara lanean eta zer egin nahiko nuke? Erantzun argia badugu, heziketa sistemaren adarretatik joango gara, espezialitateei eta egin behar diren ikasketa konkretuei buruzko informazioa irakurtze.\nErantzuna ez bada argia, erabakia arin hartu aurretik, hobe da adar guztiei begiratzea, balizko irtenbideak ikertuz, guregan interesa piztu dezakeen informazioren bat aurkituko dugulako ziur aski.\nEdonola ere, lasai hartu behar da eta gaiari etsi gabe ekin behar zaio. Erabakia hartzeko eman ditzakegun zenbait gomendio hurrengoak dira:\nBi urte lehenago hasi behar dugu horretan pentsatzen. Denbora azkar doa eta gaiaz zenbat eta gehiago hausnartu, hobe.\nIdeia argi izan zein ez, beti da gomendagarria oraingo tutoreari edo zentroko orientabide-departamentukoei galdetzea.\nFamilian landu beharrekoa da, nahiz eta norberaren etorkizunean eragina izango duen erabakia den, familia-mailan lantzeak aurretik duen prestakuntza-aldia zein den argitzen eta familiako kide guztiak inplikatzen laguntzen du.\nInterneten kontsulta ditzakezuen baliabideak daude eta haietako batzuek testak proposatzen dituzte, adibidez:\nEdonola ere, hemendik aurrera zabaltzen diren bideei buruz egin ditzakegun zenbait ohar orokor daude. Lanbide Heziketako ikasketak praktikoagoak direla izan behar duzu kontuan eta berandu baino lehenago lanbide zehatz baten eduki eta praktika espezifikoetan ardazten dira (adibidez: sistema informatikoen teknikaria, mekanikaria, ile-apaintzailea...).\nKirol eta arteei buruzko ikasketak daudela ere hartu behar da kontuan. Haietako batzuetan sartzeko DBHko tituluaz gain, kirol- edo arte-gaitasunak baloratzen dituzten azterketa praktikoren bat gainditzea eskatzen dute.\nBatxilergoan lanbide baterako prestakuntza zehatza ematen ez duten ikasketa teorikoenak batzen dira eta goi mailako zikloetara sartzeko oinarriak sendotzen dira.\nGoi Mailako Zikloak edo Unibertsitateko Ikasketak ere badira.\nDBHko titulua lortu ezean, HLPPko zentro batean Ofizioren baten prestakuntzarako sarbidea izan daiteke, lehengo LHZ, eta Helduen hezkuntza iraunkorreko Zentroan titulua lortu.


Donostiako Aste Nagusia 2016: egitaraua kontsultatzeko aplikazioa | Donostiako Aste Nagusia | EITB\nAurten, nazioartetik ekarritako su artifizialak lehiatuko dira Donostiako zeruan, Europako Kultur Hiriburutzari keinu eginez.\nZezenketen kontrako manifestazioa deitu dute hilaren 13rako\nErrespetuan oinarritutako festak nahi ditu Eneko Goiak\nDonostiako Aste Nagusia 2016\nDonostia prest dago abuztuaren 13tik 20ra Aste Nagusia hartzeko. Europako Kultur Hiriburutzarekin bat eginda, 427 ekitaldi daude programatuta Gipuzkoako hiriburuko jaietarako. Aurten, gainera, lehen aldiz mugikorretarako aplikazio batean kontsultatu ahal izango da programazio osoa: 'Aste Nagusia' izeneko APP-a jarri dute erabiltzaileen eskura. eitb.eus-en ere kontsulta dezakezu Donostiako Aste Nagusiko egitaraua.\nEneko Goia Donostiako alkateak eta Alfonso Gurpegui Festa Jardueretako zinegotziak eman dute aurtengo programazioaren berri, goizean, hedabideen aurrean. Jaietan parte hartzeko deia egin dute, betiere, errespetua erdigunean jarrita. Sexu erasorik gabeko eta errespetuan oinarritutako festak izan behar dutela esan du alkateak. 23 festa-gune prestatu dituzte, hiri osoan.\nTradizioari eutsiz, ohiko kanoikadarekin abiatuko dira abuztuaren13an Donostiako jaiak, Artillero Nagusiaren eskutik. 'Alli Abajo' telesail arrakastatsuko aktore euskaldunak izango ditu bidelagun. Udalak 26.000 lepoko zapi banatuko ditu egun horretan herritarren artean.\nUrtero bezala, musika zaleek izango dute zer gozatua, Sagueseko Zabaldegiko kontzertuetan gustu guztientzat izango baita aukera: Ken Zazpi, Fangoria, Efecto Pasillo, Antonio Orozco, Sweet California, Celtas Cortos, Protocolo Kaoshy edota Javier Gurruchaga entzuteko aukera izango da, besteak beste.\nGauero, berriz, nazioartetik ekarritako su artifizialak lehiatuko dira Donostiako zeruan, eta, aurten, suen bildumak Europar hiriburuei egingo die keinu. Kontxako badian, bestalde, piroteknia ikuskizun berezia izango da azken egunean, ur gaineko plataforma batetik; Ricasa enpresaren ikuskizuna izango da, musikaz lagunduta, Juanjo Oconen zuzendaritzapean.\nGazteentzat zita arrakastatsuenetakoa hilaren 15ean izango da, Piraten abordaiak hartuko baitu Donostiako itsasertza. Ehunka gaztek euren ontziak hartu eta uretara salto egingo dute, festaz gozatzera.\nEta herri kirolak, zezenketak, lehiaketa gastronomikoak eta beste ekintza ugari egongo dira herritarren eskura Donostiako hiriburuan abuztuaren 13tik 20ra.


Euskal familiei aitortza eta eskertza - GARA\nElias Mendinueta, Mirari Bereziartua Ikasberri, Azpeitiko ikastolako bazkideak\nEuskal familiei aitortza eta eskertza\nKilometroak eta Nafarroa Oinezekin ikastolen festen bira nazionalari bukaera ematen diogun egun hauetan, bereziki, gogoan izan nahi ditugu norbere seme-alaben begietatik etorkizunari so eginez ikastolari eskutik eustea erabaki zuten familiak\nEuskal familiak XXI. mende honetan gure seme-alaben begietatik egiten diogu so etorkizunari, lehentasun nagusia bihurtuz. Bizitzari era naturalean aurre egiteko modua da, biziak bizi nahi duelako. Estatu egitura propioa indar militarrez kendu diguten herri bat gara. Hala ere XXI. mendera arte herri honek bere burua bizirik ekarri du. Horretan zerikusi handia izan du ibilbide osoan euskal familiak. Horrela nabarmentzen dute hezkuntzaren bilakaera historikoan azaltzen diren zantzu guztiek. Euskal familiak, giza talde orok bezala, bere egunerokotasunari aurre eginez jasotzen duen eskarmentua hurrengo belaunaldiari modu eraginkorrean transmititzeari erantzuten dio. Horrela iraunkortu dugu geure identitatea.\nGaraian-garaian, euskal familiak, ikastola proiektua bermatzeko erabaki ahalmena egituratu eta hezkuntza komuni- tatearen titulartasuna gauzatzen jakin du, bere xumetasunetik indarrak atera eta hiru estatuei (Espainia, Frantzia eta Vatikanoa) begietara begira arituz. Ikastola proiektuak, duen xedeagatik, aitortza eta begirunea jaso du indar abertzale guztiengandik, trantsizio garaira iritsi arte. Garai horretan indartzen joan zen Estatuaren erabaki egiturak eta geure giza eskubideak nahastearen arazoa.\nGeure etxearen jabegoa lapurtu eta geurea zen horretan, halabeharrez, maizter bihurtuta, baimendutako erabakiak bakarrik hartzen uzten diguten herria gara. Publifikazioak nabarmen utzi zuen ikastolaren barneko funtzionamenduan elkarren arteko norgehiagokak nola distraitu gintuzten, benetako arazoaz ohartzen ez uzteko baliagarriak bihurtuz gaur arte. Hain zuzen ere, guraso eta irakasleen artekoa, herrialde bat eta bestearen arteko, kolore batekoen eta bestekoen artekoak. Diskusio horiek guztiak giltzarriak diren gaietatik distraitzen gaituzte behin eta berriro. Hain zuzen ere, menpeko hartuta gaituzten estatuen estrategia oso eraginkorra izaten ari da mendeetan, egiten dugunaren zentzuaz eta geure eskutik dugun erabakimenaren garrantziaz ohartu gabe, geure arteko arazoa balitz bezala distraituta gabiltzan bitartean.\nHerritarrok, euskal arbolaren sustraiak biziberritzen ari gara etengabe, kimu berriak modu indartsuan eragiteko. Iragana eta geroa bide beretik doan indar bakarra da, unean uneko gizartearen erantzukizunaren eskutik biziberritzen dena. Hori da euskal familiak egoki egiten asmatu duena mendez mende; estatuak hezkuntzaz jabetu aurretik mendeetan zehar, eta ondoren are eta nabarmenago, sortu ziren estatu modernoek menpeko hartutako herrien identitatea ezabatzeko duten helburuari aurre eginez.\nEskertzekoa da, libre eta eragile den euskal gizarteak, modu inteligentean ikastolen festetan azaltzen duen proiektuarekiko atxikimendua. Herri honek duen gizarte zibil burujabe indartsuaren adierazle garbia da. Eta gizarte zibil indartsua izatearen garrantziaz jabetzea, indargune estrategikoa da une honetan euskaldunok ditugun erronka berrien aurrean.\nBeraz, berreskuratu dezagun bere burujabetzetik egin duenarekiko aitortza eta begirunea. Hezkuntzari dagokionez, ikastola aurrera ateratzen duen euskal familiari zor dioguna. Gizarte zibila, euskal familiaren eskutik, konkista militarraren ondoren, bigarren konkista ekiditen ari da, hau da, gogoaren konkista, memoria ezabatuz bi aldiz galtzaile bihurtu nahi gaituztenen aurrean, seme-alabek ematen duten motibazioaren eraginetik eta interes bakarreko askatasunetik, kolore asko badaude ere, denak identitate baten inguruan, berez helburuak bateratzen gaituelako.\nFamiliek elkarrekin titulartasuna egituratuta dugu, tokian tokian eta lurralde osoan, euskalduntasunaren garapena bermatzeko. Guk elikatu nahi dugun gizartea burujabea da. Subjektu librea eta eragilea den herria. Beraz, hezkuntzan, koherentziagatik, seme-alabentzat nahi den kontsiderazioa, ikasleak euskaldun subjektu bezala tratatzea da. Euskal curriculumaren oinarrizko erronka horixe dugu. Eta ez da makala. Hau da, azken hiru mendeetan estatuek egituratu eta kontrolatu dutena iraultzea nahi dugu. Estatuek menpeko gizarte bat lortzeko diseinatu, arautu eta kontrolatu dute hezkuntza. Hezkuntza beren zerbitzura ipintzea erabaki zutenetik, ikasleen gaitasunak garatzera dedikatzetik eman zuten aldaketa irakasleen eginkizunak kontrolatzea ardatz bihurtzea izan zen eta da gaur arte. Horretarako beraiek erabakitako ezagutza transmititzea ikasleak errepikatzeko eta zigor bidez esanetara makurtuko diren ikasleak lortzea oinarrizko irizpideak izan dira. Botere politiko, ekonomiko eta erlijiosoen nahiak lortzeko estrategikoa bihurtu dute aipatutako ezaugarrietan ardaztutako hezkuntza. Horrela nabarmentzen da hezkuntza eta pedagogiaren bilakaera historikoan.\nGuk behar eta nahi duguna gizarte burujabea izanik, ikaslea ere horrelakoa nahi dugu. Beraz, beraien buruaren jabe izaten entrenatzea eta norbere gaitasunak trebatzen laguntzeko aldaketa egin nahi dugu, eta guztiok gaude inplikatuta aldaketa horretan.\nEuskalduntasun matazaren hari-muturra den historiari tiraka, ikastolak gaur egiten duen ekarpena, iraganak sustraitzen duen geroaren kimu berriak eragitea da. Nor garen gogoan izatea, gure identitatearen iraunkortasunerako gogoa izatea eta, hurrengo belaunaldiak gogoan izanez, egin behar ditugun aldaketak modu inteligentean egitea. Herria iraunkortu dugun adierazleak horiek izango dira.\nBeraz, Kilometroak eta Nafarroa Oinezekin ikastolen festen bira nazionalari bukaera ematen diogun egun hauetan bereziki, gogoan izan nahi ditugu norbere seme-alaben begietatik etorkizunari so eginez ikastolari eskutik eustea erabaki zuten familiak. Kontuan izanda zein egoeretan eman zen, hain zuzen ere, euskal gizartean abertzaleon egoera politiko eta sindikalen norabidea argi azaltzen ez zen unean, hori dela-eta giroa oso gordina bihurtu zelarik etxekoen artean, estatuaren mesedetarako bihurtuz.\nFamiliaren ogibide ziren lanak arriskuan ipini ziren, familia barneko eta lagunarteko gorabeherak sortu, desprestigio sozial izugarriei aurre egin beharrean aurkitu. Eta hori guztia, 1965ean sortutako Azpeitiko ikastolari eusteagatik Estatuaren sisteman erabakimena utzi gabe. Frankorekin sortzaileek zail izan bazuten ere, 1993an ikastolari eustea askoz ere gordinagoa eta mingarriagoa izan zen, etxekoen arteko nahasteak eragin zuzena izan zuelako. Estatua eraginkorra izan da historian zehar hori bere alde bihurtzen. Koska ez dago, ordea, nortzuk izan diren onak eta txarrak sailkatzean, bai badago, jasotako eskarmentutik erantzukizunez aritzean, berriro akats berak ez errepikatzeko.\nEderra litzateke, eskarmentu hori guztia, elkarri kontuak eskatzeko baino gehiago, etorkizunari begira norabidea argitzeko baliagarria izatea, herriaren iraunkortasuna dugulako jokoan. Oraindik pendiente dago euskal indar guztiak bildurik eman beharreko urratsa, ikastolaren marka argitzea lortzeko betikoa eta berezkoa duen esparrua aitortuz. Ez publikoa eta ez pribatua, geurea.\nOñatiko unibertsitatean 1918an erabaki zenean bezala: estatuaren sisteman dauden, publiko eta pribatuaren paraleloa izateko sortutakoa. Badago euskara erabiltzen duenik, alderdi politiko, sindikal, hezkuntza, kultura eta ekonomia arloko hainbat erakundeetan. Bai, baina ehun urte hauetan geureak diren organizazioak sortu ditugu lurraldea eta erabakimena geure identitatearen zerbitzura ipiniz ibilbidea egiten ari direnak. Dena berdina ez delako. Ez da hezkuntzan ere. Gizarte zibila aurrea hartuta dabilelakoan gaude. Historiak ez ditu jasoko, ikastoletan eguneroko isiltasunean, seme-alabagatik egiten dutenen izenik, ez. Baina, gure aldetik, gaur eta hemen, Azpeitiko Kilometroak direla eta, zenbaitek ahaztu badituzte ere, publifikazioa zela-eta gorriak pasatu zituzten familia lagunei gure eskerrik beroenak eta erakutsi zuten konpromisoaren aitortza egiten diegu. Ikastola, euskal sare bakarra dela argi utzi dutelako.\nDauden lekutik, baina euskalgintzan, herri zentzu argia duten abertzale guztien eskutik, Ikastola izenaren zentzuzko erabilera, laster lortuko dugulakoan gaude, gure herriaren norabideari zentzua emateko estrategikoa delako. Zergatik ez ipini data? 2012ko konkistaren 500.urteurrena aukera bikaina dugu guztion uzta ederra bihurtzeko ikastolari izena eta izana aitortzea zentzua argituz. Hor dago!


Corpus paraleloa - Laguntza\nCorpus paraleloaren kontsulta-interfazearen egitura\nCorpus paraleloa kontsultatzeko sistemak hainbat bilaketa-aukera eskaintzen ditu. Bilaketak egiteko tresna hauxe da:\n1. irudia. Bilaketa-atala\nCorpus paraleloa kontsultatzeko bi lerro ditugu, eta bakoitzean hitz bat sartzeko aukera dugu. Hizkuntza bakarreko bilaketa egiteko, nahikoa dugu lehen lerroa erabiltzea:\nHizkuntza: menu hedagarrian kontsultatu nahi dugun hitza zer hizkuntzatan dagoen adieraziko dugu.\nZer bilatu: lema edo forma eska daiteke.\nAukerak: Da / Hasi / Bukatu. Lehen aukera erabiliko dugu bilaketa zehatz bat egin nahi dugunean, hau da, Bilatu laukian sartzen dugunaren berdina den lema edo forma bilatu nahi dugunean. 'Hasi' eta 'Bukatu' aukeren bidez, halako karaktere-segidaz hasten edo amaitzen diren lemak edo formak bila daitezke.\nHitza: lauki horretan idazten da bilatu nahi dena (lema edo forma osoa, halako karaktere-segidaz hasten edo amaitzen den lema edo forma).\nOrdenatu honen arabera: emaitzak agertzeko era aukera daiteke hor: maiztasunaren arabera, edo domeinuaren arabera\nZer bilatu: lema\nOrdenatu honen arabera: maiztasuna\nAdibide honi dagozkion emaitzak 2. irudian ikus daitezke:\n2. irudia. Hizkuntza bakarreko bilaketa baten emaitzaren adibidea\nEmaitzen ezaugarriak ondokoak dira:\nEmaitzak bi zutabeko formatuan bistaratzen dira. Hasierako lerroan adierazten da zenbat segmentu edo itzulpen-unitate topatu diren eta zenbat domeinu ezberdini dagozkien.\nMaiztasunaren arabera ordenatu baditugu emaitzak, topatutako emaitza bakoitzeko segmentua zein domeinuri dagokion eta zer maiztasunarekin topatu den ikusiko dugu lehenbizi, eta ondoren itzulpen-unitatea bera. Ezkerreko zutabean euskarazko esaldia agertuko da, eskuinekoan, berriz, gaztelaniazkoa. Kontsultan bilatutako hitzak beltzez agertuko dira dagokion hizkuntzako esaldietan.\nDomeinuaren arabera ordenatu baditugu emaitzak, domeinu bakoitzeko (emaitza gehien duten domeinuak gorago agertuko dira) domeinuaren izena eta bertan, osotara, zenbat itzulpen-unitate topatu diren agertuko da. Horren azpian itzulpen-unitateak agertuko dira, eta bakoitzaren maiztasuna parentesi artean erakusten da. Lehen bezala, ezker-eskuin euskara-gaztelania hizkuntza-bikotea agertuko da, eta bilaketetako hitzak beltzez.\nAzkenik, hizkuntza bakoitzeko zutabearen eskuinaldean, esaldi bakoitzeko, iturriak izeneko esteka aurki dezakegu. Sagua estekaren gainean jarriz gero, esaldi hori topatu dugun dokumentuen zerrenda agertuko zaigu. Printzipioz, hizkuntza batean eta bestean posizio berean agertzen diren dokumentuen estekak elkarren itzulpenak dira. Hala ere, gerta liteke itzulpen-unitatea topatu zenetik esteka horietan dauden dokumentuak aldatu izana, eta, beraz, ezin dugu % 100ean bermatu dokumentuetako edukiak paraleloa izaten jarraituko duenik. Gehienez ere 10 dokumentu erakusten dira; gehiago dauden kasuetan osotara zenbat diren adierazten da.\nBilaketa-tresnaren bigarren lerroa erabiliz, bigarren hitz bat bila dezakegu. Kasu horretan, bi aukera sortzen dira, aukeratu dugun hizkuntzen arabera:\nBi koadroetan sartutako hitzak hizkuntza berekoak badira, bi hitz horiek dituzten segmentuak bilatuko dira.\n3. irudia. Hizkuntza bereko bi elementuko bilaketa-adibidea\nAdibide honi dagozkion emaitzak 4. irudian ikus daitezke:\n4. irudia. Hizkuntza bereko bi elementuko bilaketa-adibidearen emaitza\nBi koadroetan sartutako hitzak hizkuntza ezberdinekoak badira, bi hitzak (bakoitza dagokion hizkuntzako esaldian) dituzten segmentuak itzuliko dira.\n5. irudia. Hizkuntza ezberdinetako bi elementuko bilaketa-adibidea\nAdibide honi dagozkion emaitzak 6. irudian ikus daitezke:\n6. irudia. Hizkuntza ezberdinetako bi elementuko bilaketa-adibidearen emaitza\nLematizazioa eta anotazio automatikoak\nTestu-hitz bakoitzari lema eta kategoria automatikoki atxikitzen zaizkio. Horrela, kirten, kirtenak, kirtenean, kirtenaren ... formei sistemak automatikoki kirten lema eta izena kategoria atxikitzen die.\n7. irudia. kirtenean hitzaren analisia


San Ixidro gaur, ospakizunak, berriz, igandean izan ziren | El Diario Vasco\nCosta UrolaSan Ixidro gaur, ospakizunak, berriz, igandean izan ziren\nSan Ixidro gaur, ospakizunak, berriz, igandean izan ziren\nErraldoi eta buruhandien konpartsa bertan izan zen txistularien laguntzarekin. / ARGAZKIAK: ARANBERRI\nEguraldiak askorik lagundu ez bazuen ere, jai giroa izan zen nagusi pilotaleku eta dema plaza inguruan\nJOSU ARANBERRI USURBIL. Martes, 15 mayo 2018, 00:19\nSan Ixidro eguna gaur ospatzen bada ere, Usurbilen maia-tzaren 15ari aurrea hartu eta igandean ospatu zuten baserritarren-tzat handia izaten den egun hau. Eguraldiak askorik lagundu ez bazuen ere, goizetik arratsaldera bitartean jai giroa izan zen nagusi herriko pilotaleku eta dema plaza inguruan.\nGoizean Usurbilgo pilota txapelketako norgehiagokak izan ziren frontoian eta ordurako prest zeuden dema plazan herriko ekoizleen postuak.\nBertako produktuak kalera atera nahi izan dituzte aurtengoan herriko ekoizleek. Baserritarren lana eta bertako ekoizleen produktuak ezagutzera emateko eguna izan zen, eta Usurbil KM0 egitasmoaren abiapuntu. Postu desberdinetan banatuta produktu desberdinak ikusi eta erosteko aukera izan zen. Hala nola, egurrezko eskuareak, arrautza eta postre desberdinak, gaztak, txerrikiak eta barazkiak izan ziren bertan besteak beste. Euri zaparradek goizeko ekitaldi hau baldintzatu bazuten ere, ateruneetan jende dexente ibili zen dema plaza inguruan. Hamaiketakoa egiteko aukera ere izan zen bertan. Haragi eta txorizo egosia eta salda banatu baitzituzten edariarekin batera.\nAterune horietako batean irten ziren kalera erraldoi eta burunhandiak ere eta konpartsakoek, herriko txistulariez lagunduta, kaxko inguruko giroa berotu zuten.\nHerri bazkariaren ondoren ere, izan zen zer ikusia. Herri kirolek hartu zuten San Ixidro egunaren inguruko ekitaldien lekukoa. Aizkoran eta trontzan aritu ziren gizonezko nahiz emakumezko. Egunari amaiera emateko, berriz, idi dema izan zen.\nLos dos primeros equipos cadetes del Orioko consiguen el ascenso Trabajos de mejora en el entorno de la playa de Itzurun


Kontzertua: New Straits - Dire Straits-i omenaldia - etakitto.eus\nKontzertua: New Straits – Dire Straits-i omenaldia\n2019-11-01 @ 20:30\nNEW STRAITS Rock musika-talde bat da, Irunen kokatua. Ikusleei DIRE STRAITS musikataldearen bertsio izugarriak proposatzen dizkio, Rock klasiko antolaketan. Musika-talde hau 5 musikari edota irakasleek osatzen dute. NEW STRAITSen kontzertuetara joatea aukera ezinhobea da ondo pasatzeko, DIRE STRAITSen soinu bereizarriaren esker, haien zuzeneko kontzertuak berriro entzuten, eta batez ere Mark Knopflerren trebetasuna gogoraraziz; izan ere, oso musika-talde gutxi daude aipatutako musika-talde famatuari tributua egiten diotenak. Kontzertuek 2 ordu inguru irauten dute, eta bertan denok disfrutatuko dute aipatutako musikataldearen abesti famatuak entzuten, ‘Sultans of Swing’, ‘Tunnel of Love’, ‘Romeo&Juliet’ edo ‘Telegraph Road’ besteak beste.\nJulio Bravo gitarra eta ahotsa\nJosé Luis Marugán gitarra bakarlaria\nEdu Amundarain bateria\nDafnis Linares baxua\nNora Iglesias teklatuak\nSarrera: 10 / 7 € COLISEOAREN LAGUNA\n« Laburmetraiak (XX. Asier Errasti Laburmetrai Jaialdia) Solasaldia: bideak, ametsak eta aukerak »


DELTA K113 | LSBko kanpaldien txanda ibiltaria\nDELTA K113 LSBko kanpaldien txanda ibiltaria\nSan Asensio eta Biana\nPosted by lsbdelta in Uncategorized.\tDejar un comentario\nZer nolako toki ederrak herri hauetan ikusi ditugunak!\nElciegoko Marques de Riscal bisitatu eta gero San Asensioko La Estrellan egin degu lo! Sekulako igerilekua eta Davalilloko gaztelura bisita!\nVianan hainbat jarduera berezi egin ditugu! Wally azkenean aurkitu dugu! Eta gero gauean bueltaxka bat restaurantean afaldu eta gero!\nBiasterin bi egun zoragarri\nBi egun izan dira Biasterin (laguardia) igaro ditugunak.eguraldiak lagunduta atseden eta igerilekuetaz gozatzeko aukera izan dugu!\nAtzoko egunean laoya bisitatu, ginkana jolasa egin eta gauean bueltatxo bat eman genuen deltako 36 partaideak eta\nSekulako giroa! Eta orain zintzo-zintzo lo!\nBerehala martxan jarriko gara Elciegora!\nDelta erritmo onean\nAurtengo delta martxan jarri zen aurreko asteazkenean, bi egun zoragarri izan ditugu nahiz eta eguraldia erdipurdi izan!\nGaur puerto del toro igo dugu! Cruz del castillo tontorreraino!\nDeltako partaide guztion partez! Ederki gaude eta besarkada handi bat bidaltzen dizuegu!\nNahiz eta Deltako txanda ibiltarian egun gutxi pasa, gure lehenengo eguna eta azkenekoa bertan egongo gara.\nAtzo, larunbatean, guraso talde handi bat gure kanpaldia montatzen aritu zen, eskolako irakasle batzuekin batera.\nGurasoen lana nabarmentzekoa da, baino baita ere Anai Juanjok egiten duena. Ekainaren 23tik hemendikan dabil kanpaldiko detaile guztiak prest jartzen!\nEskerrikasko muntaketa posible egiten duzuen guztioi!\nKANPEZUKO KANPALDIAN GAUDE!\nPosted by lsbdelta in K103.\tDejar un comentario\nGaur gauza gutxi daukagu kontatzeko, hala ere, Kanpezuko kanpaldira iritsi gara. Gaur Maeztuko igerilekuan pasatu dugu ia egun osoa, eta sei eta erdietan abiatu gara ttipi-ttapa kanpara beroketa modura.\nBihartik aurrera gazteak hasiko dira gauzak ipintzen blog honetan! Jarraitu ezazue gure bloga!\nAgur Delta 2010! Datorren kurtsorarte!\nHainbat egun, hainbeste prestakuntza, bilerak, zirkularrak, programazioak… eta konturatzerako dena amaitu da. Hamar egun izan dira eta guztion oroimenean geratuko dira Delta honetan bizitutako momentuak. Autobusean, bueltan komentatzen genuen bezala batzuentzat azkeneko kanpaldia izango da, beste batzuk berriz, datorren kurtsoan bueltatuko zarete. Batzuk Deltara, beste batzuk agian begirale moduan…Baina datorren Delta urruti dago eta zeinek daki zer montatuko dugu.\nZiur dagoena da aurten bukatu duguna. Arduradun taldearen iritzian modu ezinhobean amaitu da. Gaztetxoak primeran erantzun dute, eta giroa zoragarria izan da. Ibilaldiak, jolasak, gaubelak, monumentuak ezagutu…\nBlog honetan partaideak kontatutako daukagu eta hemen geratuko da kontsultatu nahi duenak ikusteko. Argazkiak ikusteko gogoratu:\nDatorren kurtsorate! DELTA 2011!\nLogroñora egun pasa\nAtzo goizean asko kostatu zitzaigun esnatzea, nahi baino lehenago esnatu baiginen. Plana hauxe zen: gure kirol jantziak jantzi eta Logroñora bidean abiatzea. Igorren esanetan 6km baziren ere, gehitzen joan ziren ibiltzen gindoazen ahala. Behin Logroñora iritsita, afaritan jango genuen janaria erostera joan ginen hurbilen zegoen supermerkatura, bero izugarria egiten baitzuen (45gradu). Ondoren, parke batean bazkaldu genuen eta korrika joan ginen Bianarantz zihoan autobusa hartzera.\nLarri-larri iritsi ginen baina azkenik iritsi ginen hainbeste esperotako piszinetara. Bainu fresko-fresko bat hartu eta eguzkitan egon ginen arratsalde pasan. Gaua gerturatu ahala eguerdian erositako janaria hartu eta nola halako afaria egin genuen. Eguna ondo bukatzeko buelta bat eman genuen Biana ingurutik eta neka-neka eginda berehala hartu genuen lo.\nLos Arcos – Biana\nGaur goizean gau “berezia” pasa ondoren (galdetu Lazkoz eta Quinterori…) Los Arcosetik Bianara egin dugu martxa. Hogei kilometro oinez eta eguzkipean; ez da traktorerik egon baina auto stop-a bai…\nBatzuk azkar eta beste batzuk motel piszinara iritsi gara denok. Bertan bigarren txandakoak aurkitu ditugu eta beraiekin bazkaldu dugu. Eguzkia hartu eta uretan frexkatu ostean dutxa eder bat hartu dugu.\nAfaldu ere txikiekin egin dugu Bianako plazan eta agurtu aurretik erromeria inprobisatu dugu!\nSantiago Bidean lagunak egin ditugu gaur; hainbat jatorritakoak baina alemaniarrak izan du arrakasta gehien; argazkia ere badugu (ea Igorrek igotzen duen).\nTorres del Rio-n altxor txiki bat ikusi dugu Santo Sepulcro izeneko eliza oktogonala. Bitxia benetan.\nDirudienez , lagun ezkutua ere egingo dugu 5. egunean bada ere. Eta gainera gaur fitxaje berria etorri zaigu; Maiza ailegatu da.\nGau giro bikainarekin Erentzun ikastolako patioan gaude 00:02ak dirá; bihar Logroño! Ondo lo egin!\nEz da egun makala izan gaurkoa, 5 bat Ordu inguru ibili baikara Montejurran barna.\nBarrena diogu, erdi eskalada egiten ibili garelako denbora luzez, azkenik gehienak tontorrera heldu garelarik.\nIzerditu ostean, tripa asetu, ur pixka bat hartu eta berriro berantza.\nBazkaltzeko ordua zenean heldu gara Iratxeko monastegira eta bertan “ardoren iturria” ere ikusi dugu (lasai gurasook ardoaz gain ura zuen iturria baizegoen gu hidratatzeko).\nBazkalostean, Lizarrara bueltatu, arropa zaharrak edota bainujantziak jantzi eta ginkana bat egin dugu. A ze zerrikeria! Nocilla, arrautza, margoak, etab…denetik egon da zikintzeko.\nEta orain, orain Lizarran bueltaxka bat emango dugu, baina, txintxo ibiliko gara. 12tarako ohean “zenizienta” bezala, egun luzea baita biharkoa. Helmuga: Los Arcos.\nRT @ikerzaldua: Animo @Deltalsb gutxi geratzen da para que termine lo bueno, disfrutatu!!!!! 4 years ago\nRT @kanpezu: 2.txanda eta @Deltalsb batera Maeztuko pistinetan, giro ezinobea! //2. Txanda y el delta juntos, ambiente inmejorable http://t… 4 years ago\nGure delta amaitzear dago! Diskofesta kanpezun!!!!!! http://t.co/o0pya7bp7j 4 years ago\nRT @kanpezu: Pistina eta karta arratsaldea! / ¡Tarde de piscina y cartas! http://t.co/kdD1mP2lbo 4 years ago\nCirauqui eta mundua!! http://t.co/0LgjuNxCWM 4 years ago


200 milioi, mutilazio genitalaren zifra beldurgarria — Gaztezulo\n200 milioi, mutilazio genitalaren zifra beldurgarria\n200 milioi, mutilazio genitalaren zifra beldurgarria Otsailaren 6a Emakumeen Genitalen Mutilazioaren aurkako Zero Tolerantziaren Nazioarteko Eguna dugu; arazoak bertan dirau. https://www.gaztezulo.eus/albisteak/200-milioi-mutilazio-genitalaren-zifra-beldurgarria https://www.gaztezulo.eus/albisteak/200-milioi-mutilazio-genitalaren-zifra-beldurgarria/@@download/image/mutilacion-genital-femenina-1000x599.jpg\nOtsailaren 6a Emakumeen Genitalen Mutilazioaren aurkako Zero Tolerantziaren Nazioarteko Eguna dugu; arazoak bertan dirau.\nIrudikatzen duzue zer izan daitekeen mutilazio genitala edo ablazioa jasatea? Bada munduan 200 milioi neska eta emakumeri egin diote praktika ikaragarri hori. Eta ez du amaierarik; urtero hiru milioi neskari mutilatzen dizkiete genitalak. Hain zuzen, Emakumeen Genitalen Mutilazioaren aurkako Zero Tolerantziaren Nazioarteko Eguna dugu gaur, otsailak 6, baina oraindik egiteko asko dagoela gogorarazi dute GKEk.\nGurutze Gorriak jakinarazi duenez, erabaki medikoekin inolako zerikusirik ez duten arrazoiengatik emakumeen organo genitalak eraldatzeko edo erauzteko erabiltzen diren prozedura guztiak barne hartzen ditu emakumeen genitalen mutilazioak, eta emakume eta nesken giza eskubideen urraketa gisa onartuta dago.\nPraktika hori bereziki hedatuta dago Afrikako eta Ekialde Ertaineko 29 herrialdetan, baina arazo unibertsala da eta Asiako hainbat herrialdetan ere ohiko praktika da, Indian, Indonesian, Iraken eta Pakistanen esaterako, eta baita Latinoamerikako hainbat komunitate indigenetan ere. Gainera, Mendebaldeko Europan, Ipar Amerikan, Australian eta Zeelanda Berrian bizi diren etorkinen artean ere praktikatzen da.\nMalin, egoera larria da Gurutze Gorriaren esanetan; ablazioa jasan duten 14 urtetik beherako 44 milioi nesken artetik, % 73 Malikoak dira. Hain zuzen, erakundeak hainbat proiektu garatu ditu, Maliko Gurutze Gorriarekin lankidetzan eta Garapenerako Nazioarteko Lankidetzarako Espainiako Agentziaren (AECID) eta Gipuzkoako Foru Aldundiaren laguntzarekin, batez ere ablazioaren praktika prebenitzera eta nesken eta emakumeen sexu- eta ugalketa-eskubideak babestera bideratuz.


Patxitrapero: Pediatrarenean solasean\nGaur ume txiki zoragarri batekin egin det topo, pediatrarenean. Ez genuen alkar ezagutzen. Bere kezka txikia zeukala esan dit haren amak, ikastolara berandu iritsi behar zuelako, eta nik lasai egoteko esan diot. Gaur ikastola guztiak itxita daudela, danak ardiz beteta daudelako. Ikastolak ardiz beteta, eta andereñoak teilatu gainean. Zergaitik eta, otsoa mendian behera etorrita zegoelako…\nUmea parrezka hasi da, ni serio-serio ikusita ere, parrezka... Baina, aspalditik ezagutzen baitet ume txikien pentsaera (hain xelebrea), banekien ume txiki hori, gaur arratsaldean ikastolara iritsitakoan, teilatu gainera begiratu behar zuela, lehenbiziko gauza; eta ikastolako atetik sartu orduko ere, ez zala oso lasai egongo, ardiren bat iskinen batetik noiz azalduko…\nBeraz, zera gaineratu det pittin bat beranduxeago: lasai egoteko, otsoa menditik jetsita zegoela, bai, baina motorrean ibiltzeko. Astearte eta ostegunetan tokatzen dala, eta gaur asteartea dala. Beraz, gaur behintzat lasai egoteko.\nHalaxe da ta! Otsoak motorrean ibiltzen dira astearte eta ostegunetan. Otsoak motorrean, eta oiloak trizikloan. Ume txiki honek ez omen ditu inoiz ikusi. Ea Ezkioko festetara igo al dan, eta ezetz. Ze pena! erantzun diot nik, laisterketa bat egon dalako. Ezkioko Triziklo gaineko Igo Oilo txapelketa.\nOilarrak irabazi duena, noski, zango luzeenak berak dituelako…\n. Patxi en 3:10 da tarde


Otsailaren 27an Zodiac - Astrology Zodiac Signs - Arrainak\nOtsailaren 27an Zodiac\n02/27 urtebetetzea - Zodiako informazioa x\nArima sentikor bat ping pong bola baten moduan joan-etorrian bidaiatzen imajinatzen baduzu, otsailaren 27an jaiotako Pisces ordezkariaren barne mundua imajinatzeko adinako gertu egongo zara. Bakea mantentzea errazten ez duen hitzordu hau da, baina gure bihotzetan aurkitzen dugun arima bilatzeko, argitzeko eta informazio izugarria egiteko unea ere bada.\nILARGIA - URANO - (Pluton) - ILARGIA\nKasu gehienetan, otsailaren 27an jaiotakoen haurtzaroa estresez betetzen da, traumatismoarekin ere bai, eta haien amak jaio eta berehala kudeatu ahal izan zuen baino gehiago jasan du. Beste kasu batzuetan, asko mugitu zen familiako istorioa edo ama ezohikoa eta ingurukoek eta haurraren ikuspegitik –mundu osotik– jendeak ia onartzen ez duen istorioa da. Bihotz-egoera sentikorra da, pertsona horiek eratzen dituena, izan ere, beraien bizitzan nabarmentzen direlako sentitzen dute eta zailtasunak dituzte bizi diren munduak ezarritako edozein gizartetan edo arauetan sartzeko. Egunerokoa eguneroko bizitzan txertatzeko. gure planetako mugimenduek, harekin arnasa hartu behar dute, beren familia kosmikoa aurkitu eta bizitza sorpresa guztiekin arnastu behar dute, inoiz ere ez eutsiz.\nData honen inguruko gauza interesgarria da 11 zenbakiarekin bat egiten duela, Uranoekin lotura handia duen zenbakia, azkenean 2ra Ilargiaren kopurua gehitzeko. Istorioa edozein dela ere, azken helmuga bihotzean hasi zuten lekutik omen dago.\nPisziarren ordezkarientzako Sabian sinboloa jauzi eta aurreko urteko otsailaren 27an jaio zen:\n'Neska bat klarion bat putz egiten'\nUr jauzi baten ondorengo bi urteetako otsailaren 27an jaiotako Pisces ordezkarien Sabian ikurra:\n'Jockey batek bere zaldia bultzatzen du, bere arerioak urruntzeko asmoarekin'\nBi sinbolo horien arteko lotura bilatzeko, data hau Ilargiaren gaiei buruzkoa dela gogoratu behar dugu. Bere ikuspegitik, lehenengo ikurrak neskaren biriken gaitasunaz hitz egingo du, ondo jokatzeko aukera ematen diona. Bigarren ikurra Ilargiak koloreztatu du dagoeneko, Zaldia Ilargiaren animalia baita Jupiterrek Minbiziaren ikurrean gora egiten duen bezala. Bi kasuetan, norberaren Arima probatu eta desafiatzearen mugez ari gara, hau da, pertsona hori azotatu edo muturretara jotzen ari dela sentiaraziko du, beti ere bere mugak aldatu, mugitu eta esploratzeko barne bultzada sendoarekin.\nIlargiak egun horretan jaiotakoen bizitzan hain garrantzitsua den rolean, bizitzan duten helburu nagusia bihotza, familiako arazoak eta mundu emozionala sendatzea da. Bizitzan zehar haien arreta beharko duten traumak egongo dira, beraien ingurukoak edo beraienak, gogobetetasuna eman beharko luketen baina ez besterik ez duten ezkontzarekin, gurasoekin eta bizitzarekin lotutako aukera guztiekin. beren existentzia osoa bihotzak maitasuna emateko, maitasuna hartzeko eta barkatzeko duen gaitasunaren inguruan datza, besteak beren barne munduaren zati gisa ulertuz.\nOtsailaren 27an jaiotako gizabanakoen mundu emozional osoa aurreikusi ezin daitekeen etengabeko lurrikara bat bezalakoa da. Haien sentimenduak ezegonkorrak izango dira, aldaketak izango dira eta harreman osasuntsu batean jarraitzeko modu bakarra une oro sorpresaz beteta mantentzea da. Piscesen ordezkari horietako asko azkarregi mugituko dira edozein bikotekidek bere erritmoa jarrai dezaten, nahikoa ez zuten maitasunaren atzetik baleude bezala. Horrek haustura mingarriak eta aldaketak eragin ditzake bizi diren maitasunaren eta munduaren pertzepzio osoa aldatzen dutenak.\nPertsona hori izandako momentu eder bakoitza benetan eskertzen denean bakarrik, iraganeko esperientziei gose eta etengabe gehiagorako gogoarekin eutsi beharrean konturatuko dira data honetan jaiotzeaz gozatzea posible dela. Benetako askapena hain itxaropentsuak ez diren harremanen bidez etorriko da, baina zirraragarriak eta egiazkoak dira, beren ingurunearekiko idealizaziorik gabe, algara, edertasun, poztasun eta poztasunerako aukera sortzen duten une laburren magia soilik.\nJendearen artean nabarmenduz, irtenbide praktiko berriak sinestezinak asmatzen dituzten pertsonak dira. Guztiek egunero erabili nahi dituzten tramankuluen diseinuan bikain aritzen dira eta ezohiko eta estresagarria den zerbait aurrean dutenean beren benetako talentua erakusten dute. Presiopean ondo funtzionatzen dute, baina bihotzek ezin dute beti erronkari aurre egin. Arkitektura edo gastronomia molekularra intereseko eremu ezin hobea izan liteke haientzat, baita nekazaritza edo etxeko dekorazioa ere, baina tonu modernoan eta aro berriko ekipamenduekin.\nTulita jendetzaren aurrean hitz egin behar dutenei batez ere zerbitzatzeko harria dela jotzen bada ere, bere oinarrizko energiak pertsona bat erraz eta emaria den beste pertsona batzuekin konexioak sortzen laguntzen du. Horrek aukera bikaina bihurtzen du otsailaren 27an jaiotakoarentzat. Egoera sozial deserosoak kristal honen erabilerarekin konpondu daitezke, norberaren jokabidea bizitzeko, kanpotik ateratako eta adierazteko gogoa eta bizitzarako grina pizten baitu.\nOtsailaren 27an urtebetetzea oparia\nOtsailaren 27an jaiotako baten opariak bakean dagoela gogorarazi behar dio. Han dagoenean ia sentitzen ez duten emozioa izan arren, informazio hori buruan edukiko dute, beren existentzia osoa koloreztatuta egongo balitz bezala. Biltzeko musika bilduma lasaigarri eta gogokoena, erosi gatza pixka bat bainuontzian lasaitzen igarotzeko, edo aukeratu bihotza lasaituko duen aromaterapiarako usaina. Egiten duzuna egiten baduzu, ez izan beldurrik ohiko eta ohiko aukeretatik salto egiteagatik, ez baitago ezer arrunt ezkutatzen data honetan jaiotakoen azalean.\nEzaugarri positiboak Otsailaren 27rako Born\nSozialak, emozionalki kontzienteak eta errukitsuak, beren mugak Jainkozko Maitasuna aurkitzen den punturaino eramateko prest daude. Haien ezberdintasunek bereziak, erakargarriak eta inspiratzaileak bihurtzen dituzte.\nEzaugarri negatiboak Otsailaren 27an Born\nEstresatuta eta etengabe ertzean, gauzak hausteko puntura bultzatuz, inguratzen dutenak minduz. Inteligentziak anker bihurtzen ditu eta sentsibilitatea ahula dirudi.\nOtsailaren 27an urtebetetze ospetsuak\n1913an Irvin Shaw jaio zen, eleberrigile eta antzerkigile estatubatuarra, 14 milioi kopia baino gehiagotan saldutako idatzizko obrekin. Idazkera mota guztietan aurkitu zuen bere adierazpena eta hasieran aurkitutako talentuaren adibide ona da.\n1930ean Joanne Woodward jaio zen, aktore, ekoizle eta aktibista estatubatuarra, The Three Faces of Eve filmean egindako paperagatik ezaguna. Haurra zela, bere familia pare bat aldiz aldatu zen eta gurasoak dibortziatu egin ziren.\n1932an Elizabeth Taylor jaio zen, aktore ingeles-amerikarra eta humanitarioa, 1950eko hamarkadako aktore ezagunenetakoa izan ohi zen. Bere maitasun bizitza komunikabideetan etengabe zegoen, eta hori ez da harritzekoa zortzi aldiz zazpi gizon ezberdinekin ezkondu zen emakumearentzat.\nGertakari historiko garrantzitsuak otsailaren 27an\n425 - Teodosio II.a Enperadoreak Konstantinoplako Unibertsitatea sortu zuen.\n1700 - Britainia Berriko uhartearen aurkikuntza.\n1812 - Industrialismoaren aurkako indarkeria luditaren aurka egiteko, Lord Byronek lehen helbidea eman zuen Lorden Ganberako kide gisa.\n1940 - Karbono 14a Martin Kamenek (abuztuaren 27an jaioa) eta Sam Rubenek (azaroaren 5ean jaioa) aurkitu zuten.\n1964 - Italiako Gobernuak Pisako Dorre Nagusia erortzea saihesteko laguntza eskatu zuen.\n1971 - Abortuak egiteko Herbehereetako lehen klinikan medikuak aborti provocati egiten hasi ziren.\nHasi Saioa Kaprikornioa Aukeratu Saioa Pribatutasun Politika Aries\naries gizonezkoa eta minbizia emakumezkoa\negin leo eta virgo partida\nAquarius eta Taurus bateragarritasuna maite dute\nvirgo eta libra sexualki bateragarriak


Literatur Emailuak » 2007 » Urtarrila\nUrt 29 07\nEdgar Allan Poe-ren Belea\nGaurkoa bezalako egun batez, baina 1845. urtean, Edgar Allan Poek The Raven poema argitaratu zuen New Yorkeko Evening Mirror kazetan. Euskaraz Jon Mirandek jarri zuen, Bela izenburuarekin, Euzko-Gogoa aldizkarian 1950ean. Poema izugarri eder honi buruz Joseba Sarrionandiak artikulu bat idatzi zuen 1988an. Belea ingelesez entzutea proposatzen dizugu, Willem Dafoe aktorearen ahotsean (Lou Reed-en disko baterako grabatua, 2003an). Ikus-entzunezko moldean gomendatzen dizkizugu sei bideo hauek ere:\nUrt 26 07\nOtañoren bertsoak eta operak\nAtariko intxaurpean utzi nahi izan zituen hezurrak Pedro Mari Otañok, baina ez zuen lortu. Ameriketako panpetan gelditu ziren, Rosarion hil zelarik, 1910eko maiatzaren 6an. 53 urte lehenago jaioa zen, 1857ko urtarrilaren 26an, Gipuzkoako Zizurkilen, duela 150 urte. Euskal herriminaren kantari handienetako bat, bertsolari sonatua zen Ameriketara lehen bidaia egin zuenerako. Hainbat lagun joan omen zitzaion itsasontzira agur egitera. Ozeanoa bost aldiz zeharkatua, eta gure literaturaren uretan ere halaxe ibili zen. Izan ere, bertsolaria da Otaño, baina bestelako porturik ere jotzen du, literatur arnasa handiko bertso-sorta eta olerkiak onduz: Limosnatxo bat, Ameriketako Panpetan, Txepetxa. Zazpiak bat poemarekin goiburu bat baino gehiago dena ere ehundu zuen. Buenos Aires-en 1900ean argitaratutako Alkar poema liburua jasoa geneukan Klasikoen Gordailuan, bere bertso eta olerkien antologia bat izan zena. Gainontzeko lanak erantsi dizkiogu. Zerbait olerki liburua, 1895ean Biktoriano Iraolaren irarkolan plazaratutakoa (gero ere argitara emango dituen Txepetxa, Limosnatxo bat badakartza). Bestalde, liburuetan plazaratutakoez gain, 38 bertso-sail, Antonio Zabalak bilduak. Horiekin batera, baina, opera bat ere bai, Artzai mutilla, 1900ean Bergarako Lopezenean argitaratua, Felix Ortiz y San Pelayoren musika daukana; eta Lora, ipuin kanta hiru egintzatan.\nUrt 25 07\nEuskalzale, Ibaizabal eta Eguna sarean\nBizkaiko Foru Aldundiak sarean jarri ditu osorik Euskalzale (1897-1899), Ibaizabal (1902-1903) eta Eguna (1937) egunkaria.\nBilboko zazpi kaleetan sortutako hiru agerkari hauek -Euskalzale Jardines kalean, Ibaizabal Dendari kalean eta Eguna, berriz, Posta kalean- sarean egongo dira aurrerantzean, Bizkaia.net eta hemeroketa.eus guneetan. Azken honetan, digitalizatutako egunkariez gain, aukeran dituzu kazetarien zerrenda, bilatzailea eta pdf dokumentuak neurrira egiteko modua.\nUrt 24 07\nGabriel Kortaren Okaranak\nUstela liburu sailean ezagutu genuen Gabriel Korta, Isiletik liburuarekin. Susa argitaletxean izan zuen segida, 1986an, Okaranak lanarekin. Poema neurtuak eta errimak uztartzen ditu koplaren molde klasikoei ihes egiten dieten bestelako poemekin, baina beti ere neurri txikian. Gutxi idatzita ere asko esan litekeelako. 2002an Harri hautsiak poemarioa kaleratu zuen. Osorik eskaintzen dizuegu Okaranak.\nUrt 18 07\nOmar Nabarroren Itxastxorien bindikapena\nGernikan ez dagoen Guernica kaiolatuko bakearen usoaren ordez itxastxori libertarioa bindikatzen du Omar Nabarrok Itxastxorien bindikapena liburuan, bere lehen poema liburuan (Susa, 1985). Nerbioi ibaia, itsas hegaztiak, zubiak, Zorrotzako portua… kresal usaina dario poemarioari, baina hori paisajea da, liburua hori baino gehiago baita. Paisajean jendea bizi da, ametsak, sentimenduak… Liburuaren izenburu bereko atalaz gain, Tristuraren inbentarioa eta Alkodola atalek osatzen dute Edorta Jimenez idazlearen heteronimo poetaren lehen lana, poema luze eta laburretan, errimatu eta libretan igerian egiten duena. Osorik eskaintzen dizuegu.\nUrt 16 07\nAzpeitian sortutako Literatuzta aldizkariak agur esan du. Bederatzi aldizkari kaleratu dituzte 2003ko uztailetik lehendabiziko zenbakia egin eta 2006ko neguan bukatzea erabaki duten arte. Azpeitian sortutako literatur lanen leiho izan da urteotan Literatuzta, eta aldizkari guztiak Interneten daude irakurgai.\nUrtarrilaren 15arekin jaio zen, 1622an, Jean Baptiste Poquelin, Moliere. Frantses literaturako eta orobat literatura unibertsaleko ezinbesteko izena, antzerkiaren maisu handietakoa da Moliere. Bere bizitzari buruzko datuetan batek hartzen die gaina besteei: oholtzan hil zen, autore izateaz gain aktore ere bazena (1673ko otsailaren 17an). Bere lanak euskaraz liburu moduan plazaratu ez badira ere, izan da haren lanik euskaratua. Dollorra eta Elkorra (biak ere L’avare), mende hasieran oholtzara eramanak, argitaragabeak. Eta hemen eskaintzen dizueguna: Petan Mihiku. Paul Guilsouk Moliereren Le Médecin malgré lui obraren euskarazko egokitzapena. (gehiago…)\nUrt 10 07\nGabriela Mistral hil zela 50 urte\n1907ko urtarrilaren 10ean zendu zen, New Yorken, Gabriela Mistral idazlea. 1889an Txilen jaioa, bere literatur ibilbideagatik, poesia lanak batik bat, 1945eko Literatura Nobel saria eman zioten. Irakaslea, XIX. mende amaieran hasi zen poesia sariak irabazten. Amodioa gai nagusietako bat da bere obran, baina baita heriotza ere.1920ko hamarkadan Txiletik lehenbizikoz irten eta geroztik Amerika eta Europa artean bizi izan zen. Gaixorik, New Yorkera erretiratu eta 1957an hil zen, orain 50 urte. Euskaraz bere dozena bat poema irakur daitezke, denak literatur aldizkarietan publikatuak (batez ere Olerti-n), hainbat euskaratzaile izan direla: Santi Onaindia, Juan Anjel Etxebarria, Nemesio Etxaniz, Gabriel Aresti. Bertso eta Olerkien Hemerotekan aurkituko dituzu.\nLucila Goody Alcayaga zuen ponteko izena, eta Gabriela Mistral bere bi poeta gustukoenen izenak baliatuz osatu zuen: Gabriele D’Annunzio eta Frederic Mistral. Azken hau Okzitaniako poeta nagusienetakoa, Mireio bere obra esanguratsua Orixek euskaratua dago, eta Klasikoen Gordailuan irakurgai.\nGabriela Mistralen berri izan eta bere poemak irakurtzeko gune aproposa Txileko Unibertsitateak eskaintzen du. Idazlearen bizitza, kronologia, bibliografia, gutunak eta poesia lanak on-line.\nOrain arte ezagutu ditugun autore zenbaiten txatal piadosoak izan daitezkeen idazlantxoak osatzera dator Klasikoen Gordailuaren aste honetako eskaintza. L.L. Bonaparteren funtsetatik ateratakoak, gaurko emanaldian honako autoreak eta idazlanak aurki ditzake irakurleak Klasikoen Gordailuan, gehienak, adierazi bezala, liburu bibliko eta dotrinen itzulpen-moldaketak eta eliz gaien ingurukoak: J.B. Duvoisinen Beste zenbait itzulpen (1853-1864, 2004), E. Intxausperen Beste zenbait itzulpen (1857-1859, 2004), J. A. Uriarteren Beste zenbait itzulpen (1857-1866, 2004), P.P Hualderen Kristiaiñaren Doktrinaren Introduzionia (1866, 2004), eta, azkenik, Klaudio Otaegiren Beste zenbait itzulpen (1863-1867, 2004) eta Eguren Jaunaren Metodoa (c. 1867, 2004).


RTVEko albistegi kontseiluen iritziz, lehiaketa ez da neutrala izango | Bizigiro | Berria\nRTVEko albistegi kontseiluen iritziz, lehiaketa ez da neutrala izango\nPPk eta Ciudadanosek gehiengoa izango dute berritze prozesuan, gobernuak esku hartu ezean\nPio Garcia Escudero Espainiako Senatuko presidentea, Ana Pastor Espainiako Diputatuen Kongresuko presidentea eta Jose Antonio Sanchez RTVEko presidentea, artxiboko irudi batean. Sanchezek bihar utziko du kargua. JAVIER LIZON / EFE\nRTVEko administrazio kontseilua eta presidentea hautatzeko lehiaketa publikoa onartu ditu Espainiako Kongresuak, eta soilik PPk eta Ciudadanosek eman diote onespena. Formula berriaren arabera, RTVEko adituen batzordean PPk eta Ciudadanosek gehiengoa izango dute —batzordeak onartuko ditu administrazio kontseilurako hautagaiak—. Hamahiru kide izango ditu aipatutako batzordeak: sei PPk aukeratuak, hiru PSOErenak izango dira, bi Unidos Podemosenak, bat Ciudadanosena eta beste bat talde txikietako batena. Espainiako Senatuak ostegunean helduko dio lehiaketaren arauari, baina, PPk gehiengoa duenez, ez du arazorik izango aurrera egiteko.\nOnartutako formularekin kexu agertu dira PSOE, Unidos Podemos, sindikatuak eta RTVEko albistegietako kontseiluak. Albistegietako kontseiluek salatu dute lehiaketak ez duela independentzia bermerik: «Ez dago bermatuta lehiaketa neutrala izango denik. Izan ere, PPk eta Ciudadanosek blokeorako gehiengoa izango dute adituen batzordean, eta horrek aukera ematen die hautagaitzak filtratzeko». Albistegietako kontseiluei beharrezkoa iruditzen zaie adostasuna egotea alderdi politikoen artean, korporazioaren presidentetza «benetan» independentea izan dadin. Talde politiko guztiei eskatu diete prozesuaren neutraltasuna bermatzeko. «Hori gabe, galduta gaude», gaineratu dute.\nCCOOk salatu du PPren eta Ciudadanosen akordioa RTVEko etorkizunaren interesen aurkakoa dela. «Espainiako Kongresuko alderdi politiko guztiak ordezkatuta egotea nahi genuke, prozesu integratzaile batean», adierazi du sindikatuak. UGTk ere kritikatu du ez dela adostasunik egon: «PPk bere kontrola blindatu du, Ciudadanosen babesarekin».\nCCOOk iradoki du Espainiako Gobernu berriak errege dekretuz alda dezakeela RTVEren zuzendaritza. Albert Rivera Ciudadanoseko presidenteak esan du «eskandaluzkoa» litzatekeela hori: «PSOEk mehatxatu du errege dekretu bidez hatzez aukeratuko duela RTVEko presidentea, PPk egin izan duen moduan».\nProzesua luzatu egingo da\nJose Antonio Sanchezek, bestalde, bihar utzi beharko du RTVEko presidente kargua, legeak hala aginduta —iaz 199.379 euroko soldata izan zuen—. Administrazio kontseiluak onartu du kontseiluko kideak hilero txandaka hartuko dutela kargu hori, lehiaketa publikoaren prozesua bukatu arte. Uztailaren 10ean izendatu dute behin-behineko presidentea, zozketa bidez. Sanchezek, bestalde, hainbat kontratu adjudikatu dizkio asteon Enrique Cerezo enpresariari —Espainiako zinemaren eskubide gehienen jabea da—.\nLangileek manipulazioaren aurkako protestei eutsiko diete bihar, beltzez jantzita, eta zentroen arteko batzordeak manifestazio batera deitu du Madrilen, larunbaterako.


"Hondarribian kalitatezko programazio kulturala antolatzen jarraitu nahi dugu" - Noticias de Gipuzkoa\n"Hondarribian kalitatezko programazio kulturala antolatzen jarraitu nahi dugu"\njon guezala 26.12.2021 | 00:23\nSilanes zinegotzia Hondarribiko Gabonetako agenda kulturalarekin. J.Guezala\nHondarribiko Udala bere Gabonetako agenda kulturalaren ospakizunetan murgilduta dabil egun hauetan. Osasun egoera zaila bada ere, Juan Luis Silanes Kultura zinegotziak tokiko administrazioaren asmoa kalitate handiko programazioa eskaintzen jarraitzea dela ziurtatu du, betiere pandemia kontrolatzeko neurrietan arreta asko jarriz.\nGabonetako lehenengo ekitaldi handia Santo Tomas azoka izan zen, hilaren 21an. Zein da udal gobernuaren balorazioa?\nKeinu bat egin nahi izan genion egunari. Beraz, azoka antolatu genuen, besterik ez. Ez genituen talorik, txosnarik ezta animalirik jarri. Hala ere, bertako eta kanpotik etorritako ekoizleek oso eskertuta agertu ziren, bere produktuak Santo Tomas egunean kalean eskaintzeko aukera izan zutelako. San Pedro kalean aire librean eta 20 postuak lerroka jarrita azoka antolatzeko askatasuna geneukan eta hiriko bizitza dinamizatzeko ekitaldi aproposa iruditu zitzaigun.\nAbenduaren 23an, Olentzeroren Etorrera egin zen Kasino Zaharrean, iazko formatu egokituan.\nBai, aurreko urtean bezala Kasino Zaharreko lorategietan modu estatikoan eta gonbidapenarekin egin zen ostegun arratsaldean, 15.00etan hasita eta 45 minutuko txandekin, haur guztiei Olentzero eta Mari Domingi ikusteko aukera emateko. Udal honek osasun neurriei ematen ari dien garrantziaren adibide dela uste dut.\nModu berean, Errege Magoen kasuan formatua berria izango da Jostaldi pilotalekuan, ezta?\nHala da, berriz ere modu estatikoan eta doako gonbidapenekin, 300 txanda bakoitzeko. Beraz, guztira 2.400 txiki pasa ahal izango dira Jostalditik Erregeak ikustera urtarrilaren 5aren arratsaldean zehar.\nAbenduaren 31eko San Silbestre solidarioaren harira azken albistea bere antolakuntza airean zegoela izan da. Nobedaderik kasu honetan?\nBai, pasa den ostiralean lasterketaren antolakuntzarekin bildu ginen ekitaldiaz hitz egiteko eta, momentuz, gure asmoa San Silbestrea egitea da. Badakigu azken egunotan beste herri batzuetan bertan behera gelditu dela, baina neurri bereziekin egin dezakegula uste dugu. Datozen egunotan datu gehiago emango ditugu.\nHauetaz aparte, Gabonetako programazioak ekitaldi ugari aurreikusten ditu. Hauetatik zein azpimarratuko zenuke?\nAktibitate asko antolatu ditugu datozen egunetarako. Adibidez, Gazte Tek gazteentzako tailer teknologikoak, Jostaldin abenduaren 28an jarriko dugun haur parkea, egun berean Itsas Etxean egongo den gospel kontzertua, 30ean liburutegian egingo den escape room ekitaldia... Eskaintza aberatsa lantzen saiatu gara eta hondarribiarrek aprobetxatzen ari direla uste dut. Datorren urterari begira, ekitaldi garrantzitsu bat izango dugu urtarrilaren 6ean, Go!azen programaren erakustaldi batekin. Itsas Etxean izango da eta bi saio egongo dira 12.30ean eta 16.00etan.\nZeintzuk dira Gabonetako dinamizazio kulturalaren helburuak?\nAlde batetik, hondarribiarrek eta kanpotik bisitatzen digutenek herriaz gozatzea, Hondarribiko bizitza soziala piztuz. Baina bestetik, tokiko merkataritza bultza-tzeko asmoa daukagu beti Gabonetan. Hala erakutsi dugu aurten ere Bono Denda kanpaina eta jendeak bertan erostea helburua duten beste ekimen batzuekin.\nNola eragin du covidaren egoerak Hondarribiko Gabonetako programazio kulturala lantzerako orduan?\nDagoeneko badira hilabeteak osasun neurriak hartzen hasi genituenetik. Hondarribian kultura eremu segurua eskaintzen dugu eta datu berriak ateratzen direnean adi gaude beti. Orain ehuneko ehuna daukagu aforoaren aldetik, baina txertaketa-ziurtagiria eta nortasun agiria eskatzen ari gara eremu itxietan antolatzen ditugun ekitaldietan.\nEta datozen asteetarako nobedaderik egongo da osasun neurrien edo programazioaren aldetik?\nHemendik aurrera ez dakit zer planteatuko den; momentuz neurri horrek hamabi urtetik gorako pertsonei zuzenduta dago eta sei urtetik gorako txikiei musukoak eskaintzen dizkiegu. Badirudi hiritarrek ongi hartu dituztela erabaki hauek eta kultur ekitaldietara hurbiltzen jarraitzen direla. Zenbait gauza egokitu behar izan ditugu, baina orokorrean ekitaldi asko programa-tzen jarraitzen dugu.\n"Badirudi hiritarrek neurriak ondo hartu dituztela eta ekitaldietara hurbiltzen direla"\n"Programazioaren xedea bizitza soziala piztea eta tokiko merkataritzari bultzada bat ematea da"\nOiartzunek lehen sektorea lagunduko du.\nHarrera Integraleko Bulegoa sortuko da.


H2BASQUEk hidrogeno berdea sortzeko teknologien osagai berritzaileak garatuko ditu - Deia\nH2BASQUEk hidrogeno berdea sortzeko teknologien osagai berritzaileak garatuko ditu\ndeia.eus 03.11.2021 | 17:56\nH2BASQUE ekimenak hidrogeno berdea sortzeko teknologien osagai berritzaileak garatuko ditu, hala nola elektrolizatzaileak eta ziklo termokimikoak, kostuak murrizteko eta material kritikoak erabiltzeko, eta, horrela, hidrogenoa ekoizteko prozesuaren errendimendua hobetzeko. TECNALIA ikerketa eta garapen teknologikoko zentroa teknologia horien garapenaren buru da, Tubacex Innovación, Cidetec, CIC Energigune, Universidad del País Vasco/Euskal Herriko Unibertsitatea, Tekniker, Petronor Innovación eta Energiaren Klusterrak osatutako euskal partzuergoarekin batera.\nHidrogenoak ekonomia deskarbonizatzen laguntzeko ahalmen handia duenez, funtsezkoa izango da trantsizio energetikoan; bereziki, elektrifikatzeko zailak diren sektoreetan eta prozesuetan. Hidrogeno berdea iturri berriztagarrietatik eratortzen da, eta beste aurrerapauso bat da energia-mota berri horretan. Aurreikuspenen arabera, lehengai gisa erabiliko da hainbat alorretan: industria kimikoa, sektore industrialen deskarbonizazioa, mugikortasuna, bizitegi-sektorea, hirugarren sektorea, energiaren garraio masiboa eta energiaren epe luzeko metaketa.\nProiektuak irismen globala du, eta Euskadin hidrogeno berdea ekoizteko teknologiak eta soluzioak garatzea eta hobetzea du helburu, halako hidrogenoa era lehiakorragoan lortzeko (energia berriztagarriak erabiltzen laguntzeko) eta eskala handian fabrikatzea lortzeko (kostuak murrizteko); hala, Euskadiko enpresen ekoizpen-ahalmena eta lehiakortasun industriala hobetuko da.\nHidrogeno berdea sortzeko hiru prototipo berritzaile\nProiektu honetan, hidrogeno-mota hori sortzeko hiru prototipo garatuko dira, teknologia hauetan oinarrituak: anioi-trukeko mintz-elektrolizatzaileak, protoi-trukeko mintz elektrolizatzaileak eta ziklo termokimikoak.\nElektrolizatzaile batekin, prozesu kimiko baten bidez (elektrolisia) ekoitz daiteke hidrogenoa, non ura, elektrizitatea erabiliz, osagai dituen hidrogeno- eta oxigeno-molekuletan bereizten baita. Prozesu horretan erabilitako elektrizitatea iturri berriztagarrietatik datorrenean lortzen da "hidrogeno berdea".\nProzesua ezaguna izanagatik, aurrerapen teknologikoak behar ditu eraginkorragoa izan dadin eta hidrogeno-ekoizpenaren kostuak murriztu daitezen. Hidrogenoa ekoizteko prozesuaren kostuak murrizteko, material kritiko gutxiago erabiltzeko eta errendimendua gaur egunekoa baino hobea izatea lortzeko, osagai berriak garatzea du proiektuak helburu, hala nola mintzak eta katalizatzaileak.\nHidrogeno berdea sortzeko teknologiak prozesu industrialetan nola integratu ere ikertuko da proiektuan, baita teknologia horiek ezartzeko erabilera industrial egokienak zein diren definituko ere.\nH2BASQUE ekimena estrategikoa da Euskadirako, eta Eusko Jaurlaritzako Ekonomiaren Grapen, Jasangarritasun eta Ingurumen Sailak finantzatu du, Elkartek programaren bitartez. Ekimenaren helburu globala da parte-hartzaileek eta Euskadiko sektore horretako enpresek Espainian, Europan eta nazioartean duten posizionamendu zientifiko-teknologikoa eta komertziala hobetzea.\nArriaga Antzokiak "Yo soy el que soy" hartuko du ostegunean.\nPereak inauguratu du Afganistan: krisi politikoa eta emakumeen eskubideak jardunaldia.\n"Hiria pentsatu" erakusketa Museum Cemento Rezolara heldu da.